text:
«Spostilu! Spostilu di là de agace!» i diseve so pari.
E al leve indenant cussì par dute la gnot, cence polse, segnant cul dêt i cjamps bande Moruç.
Cussì cuant che e ven jù la fumate, pal borc di Feagne, a 'Sef i ven za inzirli.
E sucêt ogni volte, cun chel timp… un insium puntuâl come la fan e la sêt, che al rive e lu ten dismot, ancje se di so pari, in vite, nol veve mai vude pôre.
Al sa benissim 'Sef, ce che al varès di spostâ.
Il confin dal cjamp vieri, dilunc la rive, al è falât di trê o cuatri cumieris, une piçule robarie che il vieli, prin di saludâlu par il mont dai plui, i veve pandude cidin cidin, par che si viôt che si vergognave parfin de femine, di chê malefate.
Ma lui, che al veve cjapât in man ducj i cjamps, cumò – paron une vore plui atent a tignî di voli i metadiaris – no dome ju veve fats rindi, ma i secjave propit pierdi chei cuintâi di blave, ancje se vignûts dongje par un confin falât. Tant, la tiere di chê altre bande e jere di un puar beât che nol jere nancje bon di cjatâsi il nâs te muse… pues crodi se si inacuarzeve che il clap al jere rodolât di ca de grande agace.
Ma so pari, invezit, al someave jessisi inacuarzût benissim che ancjemò lu veve spostât.
E a nuie al jere coventât clamâ il plevan a benedî la cjase o lâ a durmî intune altre stanzie.
Ogni volte che e rivave la fumate, il sium al tornave, e la matine dopo 'Sef al someave un malât, cu la muse blancje e i voi segnâts.
Par fortune, si diseve, al sucêt dome inte stagjon dal umit, par che si no al varès vût il so cefâ a puartâle fûr. Ma chê sô maniere di frontâ i spirts de fumate, no podeve lâ indenant.
Al jere rivât un Otubar frêt, cuntune setemane intere di fum blanc che al cuvierzeve dut il paîs fintremai a rivâ tai curtîi e su lis muris dal cjistiel. E par dut chel timp 'Sef nol veve cuasi sierât i voi…
«Spostilu, ti ai dit! O tu ma la paiarâs, ancje se tu sês sanc dal gno sanc…»
E tal insium, cussì strac di no podê sveâsi, 'Sef i veve rispuindût, no si visave ce, ma si visave benissim di vêi mancjât di rispiet e ce che i veve dit so pari, cu la muse ruane, sot la barbe blancje.
«Ti vanzarà dome il bust e il cjâf…»
'Sef si jere sveât dome a chê menace, scaturît e in muel, ma di li indenant, lis gnots a jerin deventadis cuietis, no cate la fumate che no jere inmò lade vie.
Al veve fat ben a mancjai di creance al vieli, al pensave, ancje parcè, ce mal al podevie mai sucedi, inte vite di ogni dì, di lassâi dome il bust e il cjâf? Al bastave, dut câs, cuant che e sarès vignude la stagjon di bati, di stâ lontan de trebie e nol varès vût fastidis.
Ma si sbaliave.
Nancje un mês dopo, i jere rivade une cartuline.
Cun pocjis peraulis, secjis e precisis, lu clamavin in vuere.
di Raffaele Serafini
ispirade di une conte di paîs di Jessica Ziraldo


c: text/html

text:
L’ufici
centrâl di vigjilance penitenziarie spagnole al à concedût la
libertât condizionâl al ex gjenerâl de Guardia Civil Enrique
Rodríguez Galindo che al jere stât condanât a 75 agns di preson
pes sôs responsabilitâts intal secuestri, inte torture e intal
sassinament dai militants bascs Joxean Lasa e Joxi Zabala. I doi a
jerin stâts secuestrâts a Baiona / Bayonne intal Otubar dal 1983
dai GAL, formazion paramilitâr che e veve in Rodríguez Galindo un
dai siei responsabii principâi. I lôr rescj a jerin stâts
identificâts dome intal 1995. Rodríguez Galindo al jere stât
condanât intal 2001 adun cun altris membris dai GAL, ma al veve
passât a pene cuatri agns in preson prime di jessi trasferît ai
domiciliârs. Cumò i è stade dade fintremai la libertât
condizionâl, intant che centenârs di militants bascs impresonâts
par vie de lôr ativitât politiche o par reâts no di sanc si
ricjatin no dome a vê di scontâ dute la lôr pene in preson, ma
fintremai a no podê gjoldi dai sconts di pene previodûts de leç
spagnole: une diference di tratament che e palese a clâr la nature
repressive des azions judiziariis puartadis indenant intal Paîs Basc
no par resons di justizie, ma cul fin di colpî la part plui ative e
vivarose de societât basche.
Font:
Naiz:, 04/10/13; VilaWeb, 04/10/13

robotstxt: allowed

filter: keep


text:
DI SCJAS IN SCJAS: I TARAMOTS INTE STORIE FURLANE. Il ‘700: ancje la tiere e fâs rivoluzion
Al somee che il Sîscent al sedi stât un secul di polse pai torments de Tiere furlane. Forsit il clime stranît di un secul che al par indurmidît sot di tancj ponts di viste al à inçussît ancje l’Orcolat. Ma se par cent agns al reste in cove, al varà ben mut di fâsi sintî cun esplosions di rabie che par dut il secul XVIII a sdrumaran la part plui puare de Patrie, ven a stai la Cjargne e i borcs Asìns a drete dal Tiliment. Il ‘700 al è passât ae storie tant che il periodi des grandis rivoluzions: chê Americane, chê Francese e chê Industriâl. Forsit ancje il Taramot al vûl fâsi rivoluzionari e si scjadene in tune sucession di episodis un plui fuart di chel altri.
Il Catapan de Plêf di Vît al note che il 27 di Fevrâr dal 1726, aes dôs di gnot, il paîs al ven dismovût di une grande bote. La tiere e va indevant a tremâ a fuart ai 5 di Març e ai 4 di Lui: simpri tal scûr de gnot, scuasit che il mostro al cjapi gust a presentâsi cul scûr, cuant che nissun si impense di lui, procurant tant che plui dam e muart, dal moment che la int e duar dentri des cjasis che vegnin ju cun grande ruvine. Jenfri dai 9 e i 10 di Lui dal 1776, cuant che di là de Grande Aghe i Americans si preparin a scrivi l’at de lôr Costituzion autonomiste e rivoluzionarie cuintri dai Inglês, lis valadis dal Colvare e dal Midune a vegnin striçadis cun tune violence paurose, sì che Pofavri, Cjasesole, Secuals, Midun e Tramonç si poin par tiere in tun fracàs di claps e di maseriis: piçui paîs di bruscjedôrs e scarpelins, int usade a lavorâ dûr cence domandâ nuie ae vite. Il plevan di Tramonç al conte intal so diari che une scûr penç e di fâ spavent si è poiât pardut intant che la tiere e tremave, sparint subit dopo. La pôre dal comun sintî e mude la pene cuinçantle cun la sugjestion, che amplifiche il Mâl, lu fas deventâ diabolic.
Tumieç al patis une grande sdrondenade tal 1788. Ma e je dome che une anticipazion di ce che i varès tocjât doi agns dopo. L’an de Rivoluzion Francese, ven a stai il 1789, al fo pal Friûl une tremende golaine di disastris, come se la Nature e ves vude voie di sdrondenânus par anticipâ il grant scjas de Storie che di li a pôcs agns al varès cjapât dentri ancje la Patrie, trasformade in tun cjamp di bataie li che Napoleon, Imperiâi, Cosacs dal Zar si saressin combatûts, simpri fasint paiâ lis spesis a la puare int dai paîs e des campagnis. Il Catapan di Vît al conte che ai 31 di Març dôs grandis sdrondenadis, une a misdì e mieç e che altre a une e mieze, a rivarin cul frêt e cul aiarat a visâ che il Mostri al jere tornât. Par chel an, fasint la tane a Tramonç, al varès fat tremâ il Friûl plui voltis ogni mês. Il Plevan al segne come ultime scosse il 14 di Novembar. Une polse par Nadâl.
E l’an 1790 si scree pe Cjargne in tune maniere ce tant feroce e crudele: il 26 di Zenâr, a lis dôs e mieze tal dopo di misdì, in tune zornade frede ma clare, di soreli lusint, e fâs dams impuartants. E ven ju ancje la fabriche di Jacopo Linussio, che al veve nasade la pussibilitât di inventâsi un Friûl diferent, a la pari cun la Europe, invistint in inteligjence e in gnove tecnologjie ancje come reazion ae crudeltât de Nature. Chel insgrisulâsi de Tiere al continue a cori mês par mês di chel an: il sîs, il dodis, il vincjenûf e il trente di Jugn, e vie cussì, fin ai 29 di Novembar. Ultin scjas dal secul: ai 3 di Jugn dal 1795. ❚
✒ Agnul Floramo


text:
Bretagne: vie il breton di TV Breizh
TV Breizh, filiâl bretone dal canâl televisîf francês TF1, e à decidût di blocâ il servizi di dopleadure par breton che al jere in vore par diviers films e telefims trasmetûts de rêt televisive. La decision e je stade cjapade daspò che si veve za proviodût a eliminâ il program di aprofondiment setemanâl in lenghe bretone. Cun di plui, cul prin di Zenâr dal 2009 al sierarà ancje il telegjornâl regjonâl cuotidian par francês. Ta cheste maniere, TV Breizh e larà a pierdi ducj i elements linguistics e informatîfs che le lein ae realtât locâl, par deventâ une semplice sucursâl locâl de television gjeneraliste francese.
Font: Le Monde, 08/10/08


text:
Ogni tant mi plâs scrivi haiku. E ce sono? Us domandarês. Ben po cemût no lu savês? Bon, prin us al dîs, dopo us fâs un esempli, e dopo une riflession.
Alore, cirint di taiâ curt, un haiku al è une piçule poesie di origjine zaponese fate di dome trê viers. Il prin e il tierç a son componûts di cinc silabis, chel di mieç di siet.
No stoi chi a contâus tantis robis sui haiku e sui mestris orientâi che ju àn inventâts e puartâts indenant. Us basti savê che a son une des formis di poesie plui antighe dal Gjapon e che a son milions di personis al mont che a scrivin cuotidianementri haiku.
Ce mût si scrivino?
Alore, tant par començâ ogni haiku al è peât a une stagjon. I gjaponês lu clamin “kigo”. No, par furlan, a podin clamâlu semplicementri “stagjon”.
A esistin cussì haiku d’Unvier, d’Istât, di Vierte e di Autun, che a son chei che o vês di scrivi cumò, par capîsi.
Seconde robe. I haiku a àn di jessi sempliçs, e àn di descrivi un moment, un lamp di nature. Si dîs che un grant mestri di haiku al è tâl se, te sô vite, al scrîf dome dîs grancj haiku.
Tierce robe. I haiku a àn di rapresentâ un dai cuatri stâts fondamentâi dal anim dal om, rispiet a la nature, e a saressin:
- SABI – IL SILENZIO. Che al sarès il sintiment dal stâ cuiets, cidins, di bessôi… Jo par furlan a cjacararès di “pâs"
- WABI – L’INATTESO, IL RISVEGLIO DELL’ATTENZIONE. Chi al è dificil di spiegâ, si cjacare di chel sintiment ca ti fâs inacuarzi di jessi vîf. Di un particolâr ca ti fâs rindi cont da la belece de nature ator. Podaressin clamâlu “il rindisi cont”
- AWARE – LA NOSTALGIA, LA TRANSITORIETÀ Chi forsit al è plui dificil fâsi capî. Al sarès il sintiment de nostalgjie, dal remenâ i pensîrs. Jo lu clamarès “il timp che al passe”
- YUGEN – IL MISTERO, L’INAFFERRABILE Chi secont me al è plui facil di tradusi: la “maravee” che sarès chel moment in cui si rindisi cont di trop biele che e je une robe semplice, che apont, nus maravee.
Speri di veus incuriosît, ancje parcè son za in tancj che scrivin haiku par furlan, ma nol è un mâl se 'nt fos cualchidun di plui. Par cui, ogni tant su chestis pagjinis o cjatarês un haiku par furlan. Chi sot al è il prin:
Scûr e al sbivicje
Lis cocis àn i voi
Lis fueis van ator
No stait a famal spiegâ, la stagjon si capis dal secont viers, cal cjacare di halloween. Il tierç al varès di mostrâ sedi il timp che al passe (li fueis ca morin), sedi il rindisi cont (che lis fueis, si stachin dai arbui par la a viodi un mont ca no a vevin mai podût viodi prin).
E cumò doi pensîrs, che jo cjati une vore biei.
Il prin al è il rindisi cont che la marilenghe à une grande cualitât: si pues dî un grun di robis cun pocjissimis silabis. In chest e je tant simile al gjaponês. Pensait dome al prin viers dal haiku parsore: “Sbivicje” a è une peraule che a cree za un mont di bessole, ben diferent di dî “al plûf”. E par talian no stait nancje provâ a traduzi.
Un secont pensîr al è chest: l’haiku gjaponês al è peât in maniere fuartissime al ambient, a la nature. E il furlan, no isal compagn? Vonde. Par vuê o ai scrit ancje masse! Mandi a ducj, e mi racomandi, provait a scrivi haiku in marilenghe!


text:
Vuere di Troie
La Vuere di Troie e je un aveniment mitologjic contât da Omêr in te Iliade e indiretementri ancje inte sô continuazion, la Odissee.
La Vuere di Troie e scomence, secont il mît, cuant che Paride, un dai fîs plui zovins dal re di Troie Priamo, al ven mandât lì dal re di Sparte Menelao. Paride al si inamore de femine dal re di Sparte, Eline, e scjampe vie cun jê,par lâ a Troie. Menelao, inacuart dal fat, al domande une man a so fradi Agamenon. Une volte metût dongje un esercit parsore lis nâfs, a partissin par lâ a Troie. Par dîs agns dulin vie la vuere Ulisse al è daûr a scombati fin cuant che nol cjate fûr l'imbroi dal Cjaval di Troie, ven a stâi un grant cjaval di len, che i Troians a puartin jenfri la citât, crodint che al sedi un regâl par il diu Poseidon lassât indaûr dai nemîs inte premure di scjampâ; però inte panze dal cjaval a jerin platâts i vuerîrs grêcs, che, vie pe gnot cuant che ducj a durmivin daspò vê fat fieste, a saltarin fûr dal cjaval, vierzint lis Puartis Sceiis par permeti cussì ae armade greche di jentrâ, fiscâ e dâ fûc ae citât.
Un grup di Troians, cun jenfri Enea cun so pari Anchise, a rivarin a scjampâ par rivâ in Italie e secont la leiende e fondarin la citât di Rome, come che al conte Virgjili te Eneide.
Fondis di veretât[cambie | modifiche il codiç]
Intal 1870, l'archeolic todesc Heinrich Schliemann al cjatà i rudars di une citât che e podeve jessi la Troie di Omêr, logade intune posizion strategjiche su la cueste orientâl de atuâl Turchie. No si à rivât ancjemò a dimostrâ cun sigurece che cheste e sedi la citât dulà che e je ambientade la storie, o se no je plui vecje.


text:
Marie Bashkirtseff, la ombrene, 1883
… l’infier di ogni dî,
mal soi gjoldût dut.
(Alda Merini, poete, 1921-2009)
***
Taresie e à siet mês, cuant che i mancje so pari. e l’an
dopo i mûr ancje la mari. sbalotade di une agne a chê altre, e cres cence un
afiet che i duri di buinore fin gnot. si sint tradide: e par disgropâ il cûr e
robe lis nainis che no à intai ricuarts, intant che la muse i tradûs il
torment.
nanâ, pipìn di scune,
tô mari si consume … nanâ, pipìn di concje …
ogni dì e disfodre spinis a scuindi lagrimis, intant che un
timôr mut i met dongje aseis a flapî la sperance. e l’inficje si ingrispe di
ombrôs. pai grancj al è un zuc clamâle nerùte.
la cjapin par timide: «fâti coragjo!»
ma jê non à mai strente in seren la man ferme dal pari. «compriti un fregul di olse» e no san che il cûr timit al à pôre
ancje de sô ombre. «la sudizion e nôs al
puar» ma jê no à nissun par confidâ lis sôs bramis: e di bessôi non si sta
ben nancje in paradîs. cu le mularie dal curtîl e spartìs la stesse criùre di
pan e di siums: ma cuant che lôr e zuin jê e sta di une bande. ju cjale,
strenzint un argagn di peçot che puarte cun se a tignî sù lis mans.
la sere a tornin un par un, cuant che il scûr al è rot ogni
tant di cisics a ricuardâ misericordie, al cîl di ogni dì.
din, din, il gno ninìn
/ la mame e je al mulin / il pupà al è a seâ / la gjaline a cochedâ / la none e
pie la lum / e’l gno frut al mûr di sium.
Nerute si inglimuce intal stramaç di sclofis che a bisiin, biel
che jê e cjate vicinance intes peraulis di une orazion cidine. difûr la gnot e à
distirât une grande cuvierte di stelis.
lis sclofis.
sclofâ. disfueâ. scartossâ. un cjatâsi contents tor un grum
di panolis. i vecjos si contin la lôr, ogni an cun priontis. lis feminis a
tabain di sot vôs, gloriosis di chel seren pai mês a vignî. e i zovins framieç
baticûrs e vogladis, a cjatin il dret par sverdeâ cognossincis, infuartî
simpatiis, instradâ la brame.
intant che i cjavei des panolis, cul pulvin de stagjon,
juste ben si sparnicin su smursiei e cernei, a marcâ cidin vie, musis legris,
contentis. parcè che usgnot e je pifanie di dolçôr. spiete di ben. lancûr di
lavris. redimi di siums.
di colp la
vosade: «une rosse …» ducj fers.
«Dolfo al à cjatât une rosse … pegn!». Dolfo al sghirlisse maraveât chê panole rosse, une su miârs.
e al spiete confident “cui sa mai … viôt tu che magari …” subit in conclave, la
sentence dai plui: democrazie a tradusi tristerie. «busse Nerute!».
lis frutis ridint fra di lôr, a batin lis mans, cualchidune
si pare la muse. Dolfo si jeve cence premure e nancje un fregul di gole. “propit je” al pense cirintle, scuindude
daûr.
«Nerute, ven fûr …».
di li il malfident «…
al vûl saût par fâ scliçots».
chel altri, a sut «cui
che al disprece, al compre».
il pragmatic «alc al è
alc, nuie al è nuie».
la bugade emotive che e à scombuiade la trop inte spiete, e
dure il baticei di un svicinâsi di musis. po si disfe, si sfante, si piert.
Dolfo al torne al so puest, tra pachis di solidarietât e indulgjence. i grancj a
imbastissin la lôr ancjemò. lis frutis a dan sù cul sfrinçâ: discjolint
atenzion dal ros di Nerute, che si bute subit in music.
un moment.
po si alce. e cjape sù un sac di sclofis par puartâlu inte
arie, e par chê sere nissun le à viodude tornâ. e nissun si è mot a cirîle.
Taresie, Nerute. frutine
inmusade. zornade di nui. stagjon grise, stiçade: a dispiet dal to cûr. lât
plen di siums cence incjant di une spiete, intune stagjon mai stade di fieste:
là che nissun ti à proferît alc di so, cun cûr sgardufât in peraulis di amôr,
ni une rose di cjamp crevade par te.
ma il Març che al ven, vot
dîs dopo il prin, une rose ti puarti. o sielç che plui rosse fra chês tal
zardin. cussì la tô man, usade a fadie, almancul intune e cjareci l’incjant e la
gracie de tiere: tal fresc bonodôr di une infanzie di scree.
dal Passadôr


text:
Conte n. 163
lunedì 7 febbraio 2011
Par barbe Milio
Conte n. 163
9 coments:
- Contecurte ha detto...
-
O profitìn di chest prin coment par dâ il benvignût a Rosute, che e je la prime gnove jentrade di cuant che o vin viert la Gnove Ostarie e chest i fâs za onôr.
Cun di plui, e je jentrade in ponte di pîts, ma o sperìn che prest e sedi za pronte par lâ indenant cu altris contis :)
Benvignude Rosute!
- 07/02/11, 15:04
-
-
Benvignude a Rosute
Jaio
- 07/02/11, 15:08
- Elizabeth ha detto...
-
Questo commento è stato eliminato dall'autore.
- 07/02/11, 16:46
- Elizabeth ha detto...
-
Graciis pal benvignût!
Ancje jo o speri di continuâ a bevi chest bon tai in ostarie! :)
Rosute
- 07/02/11, 16:50
-
-
Benvignude a Rosute!
Une conte che, nancje a fâlu a pueste, e ven denant di dôs contis misteriosis (no lu san ancjemò nancje i parons, al è un scoop) dulà che si fevelarà propit di predis di paîs!
E tu podaressis sei propit tu a induvinâlis, se... ;-)
Mandi
- 08/02/11, 10:38
- Dame mit Fächer ha detto...
-
La conte, ancje se il teme tratat no mi dîs cuissà ce, da un pont di viste da la narazion mi plâs.
O crôt che da la pene di Rosute a podaressin saltâ fûr contis a la maniere di Selma Lagerlöf. O stoi pensânt a une bielissime, lete di frute tal libri di leturis di cuinte di me sûr.
Chel libri lu ai ancjemò e la conte le ai voltade par furlan tal mio blog
http://donebete.splinder.com/tag/il+scri%C3%A7
- 09/02/11, 09:14
- Rosute ha detto...
-
Done Bete, ce complimenton!
No crôt di meretâmi tant, ancje se ti ringracii!
O cîr di fâ dal gno miôr tirant fûr ce che al dentri tal cûr, propit come in cheste conte che, tu varâs capît, e je detade dal sintiment viers di une persone.
Bielon il toc dal petaròs, e scrit par furlan al mostre trop che cheste lenghe e pues jessi delicade tal descrivi i sintiments.
Graciis.
- 09/02/11, 13:55
-
-
In famee, de bande di gno pari, o vin vût diviers parincj che 'nd àn sintude la clamade (no par ducj o dutis e jè stade puartade indenant fin a la fin de lôr vite), ma cheste conte mi 'nd à cjapade un grum par la delicatece di contâ un moment cussì impuartant par une persone a ti cjare. Bielonone ancje la suaze des andronis, dai curtii, dal cîl, dal soreli, de strade blancje di ducj i paîs furlâns
- 24/10/16, 05:25
-
-
Plasevul il to mud di presenta in scrit veretats dal secul pasat indula che vue masse spess e vegnin disfates intal acid de dismentie.Benvignude Rosute il plasè di leiti mi sarà simpri grant. Lussian
- 24/10/16, 09:50


text:
Tal mentri che la cassiere e bateve inmagjinai cemût che e podeve jessi chê vite di cidinôr, il stupôr, use il gno, di cui che lis viodeve cussì, provant dûl par lôr.
Jenfri i mûrs de cjase, il lûc de intimitât, al baste dâsi lis spalis par no comunicâ plui. E la fature par sintî la television, e daûr di chel, lis barufis cun chei che a son a stâ dongje par vie dal volùm. E la gnot - magari - la pore tal lâ a durmî, stant che un lari al podarès jentrâ cence fastidis.Paiant a van vie simpri cidinis; i lavris vierts par no dî nuie. La cassiere e mi bat svueltementri lis mês cuatri robis, ma no rivi adore a sintî trop che o ai di pajâ... «Ce disie? Cemût?».
Conte n. 10


text:
In the quest of her whom I had lost, I came at length to the shores of Lethe, under the vault of an immense, empty, ebon sky, from which all the stars had vanished one by one. Proceeding I knew not whence, a pale, elusive light as of the waning moon, or the phantasmal phosphorescence of a dead sun, lay dimly and without lustre on the sable stream, and on the black, flowerless meadows. By this light, I saw many wandering souls of men and women, who came, hesitantly or in haste, to drink of the slow unmurmuring waters. But among all these, there were none who departed in haste, and many who stayed to watch, with unseeing eyes, the calm and waveless movement of the stream. At length in the lily-tall and gracile form, and the still, uplifted face of a woman who stood apart from the rest, I saw the one whom I had sought; and, hastening to her side, with a heart wherein old memories sang like a nest of nightingales, was fain to take her by the hand. But in the pale, immutable eyes, and wan, unmoving lips that were raised to mine, I saw no light of memory, nor any tremor of recognition. And knowing now that she had forgotten, I turned away despairingly, and finding the river at my side, was suddenly aware of my ancient thirst for its waters, a thirst I had once thought to satisfy at many diverse springs, but in vain. Stooping hastily, I drank, and rising again, perceived that the light had died or disappeared, and that all the land was like the land of a dreamless slumber, wherein I could no longer distinguish the faces of my companions. Nor was I able to remember any longer why I wished to drink of the waters of oblivion.
*** *** ***
A la ricercje di cujê che o vevi pierdude, o rivai alfin a lis rivis de Lethe, sot la volte di un imens, vueit cîl di avoli, che dutis lis stelis si ‘nd jerin sfantadis une daûr chê altre. Vignint no sai di dontri, un lusôr smamît, elusîf, come di vieri di lune, o come la fosforesence fantasimâl di un soreli muart, al vongolave svoladi e cence lustri su la corint scure, e sui neris prâts cence rosis. Chel lusôr mi pandè cetantis animis vagolantis di oms e feminis che a vignivin, restîfs o di buride, a bevi di chês aghis lentis cence sunsûr. Ma di ducj lôr nol jere un che al les vie di buride, e tancj si stratignivin, cjalant, cun voi che no viodevin, il moviment pacjific e cence ondis de corint. Alfin, te forme vidrice e tant che zi alte, e te muse indolente e beade di une femine che e stave in bande, o viodei cujê che o vevi suspirât, e, corintji dongje, cuntun cûr là che i vieris ricuarts a cjantavin tant che un nît di rusignûi, i cjapai svelt la man. Ma tai voi palits, imutabii, e tai lavris smavîts, imobii che si jerin jevâts su di me, no viodei faliscje di ricuart ni mot di cognossince. E savint cumò che jê e veve dismenteât, mi zirai disperât, e cjatant il flum dongje di me, o foi a colp cussient de antighe sêt des sôs aghis, une sêt che une volte o vevi crodût di distudâ in tantis risultivis, ma dibant. Pleantmi di presse, o bevei, e tornant a jevâ sù, i percepii che il lusôr al jere muart o fuît, e che dute la tiere e jere come la tiere di une sium cence siums, là che no savevi dicerni lis musis dai miei compagns. E nancje no jeri bon di visâmi parcè che o ves volût bevi des aghis de dismentie.
Conte par inglês di “Clark Ashton Smith”,
voltade par furlan di Xabi Xogrâr da Plêf


text:
mercoledì 26 giugno 2013
Scrituris
ogni tant i mûrs e tirin dongje storiis, cussì tant curtis che si puedin lei ancje lant vie in biciclete. e cussì vivis, di lassâ po ai voi golosâ un the end in dôs pedaladis
— Pieri al ame Anute — puntins — [ bon ! e jê ? ]
— tu sês il gno agnul — [ jê o lui ? … mah ! ]
— la sêstu lade — pont di domande — ti spieti — [ va a cirîle, sù po … ]
— cûr gno — pont esclamatîf e sot il dissen cuntune frece traforant — [ mularie ]
storiutis di nuie. scritis di tant. gnovis di simpri.
ma cuant che o ai let Olghe e ame chei altris, mi è vignût un magon
e pe ultime, îr, o ai scugnût fermâmi e smontâ — Nini puartimi cun te
Etichetis: Contis, Gjenar poetic, Gjenar sociâl, Passadôr
lunedì 24 giugno 2013
Ecuméne: Cuento de fantasmas
Los dos fantasmas, uno azul y otro blanco, se encontraron frente a la caverna consabida. Se saludaron en silencio y avanzaron un buen trecho, sin pisarse las sábanas, cada uno sumido en sus cavilaciones. Era una noche neblinosa, no se distinguían árboles y muros, pero allá arriba, muy arriba estaba la luna.
-Es curioso- dijo de pronto el fantasma blanco, - Es curioso cómo el cuerpo ya no se acuerda de uno. Por suerte, porque cuando uno se acordaba era para que sufriésemos.
-¿Sufriste mucho?- preguntó el fantasma azul.
Etichetis: Contis, Ecumène, Galliano di Buenos Aires, Mario Benedetti
venerdì 21 giugno 2013
Cemût si zuial?
Balutis
A zuiâ di balutis i vûl smire e jessi bulos. Agnorums indaûr si zuiave cui claputs starondâts dal flum, o fasint su balutis di tierecuete o, plui di spes, balutis di veri colorât, come chês che si cjatin ancje cumò. Bisugnave jessi bogns di cjapâ la balute dal aversari passant framieç di provis di abilitât, intune sorte di biliart. Si doprave il tîr libar o si rindeve plui dificil il dut fasint dôs busis inte tiere. Par tirâ la balute, la tecniche e jere di pleâ il dêt indiç e tirâ cu la ongule dal poleâr, viers l'obietîf.
Etichetis: Cemût si zuial?, Marcello Marangone, Ostîr
mercoledì 19 giugno 2013
Louis Pasteur a San Martin
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidîsi di bot par sveâsi intun altri timp. Al jere daûr di lei un libri râr dal ‘500 dal Fracastoro, cuant che al rivà Arcjan Rinalt e, pe prime robe, viodint in ce stâts che al jere il libri, i domandà dindulà che al saltàs fûr. Saveri nol veve nissune voie di contâi trop che al veve spindût (avonde!) e al torzeonâ intor dal argument. “Robis di microbos.
Etichetis: Contis, Franco Marchetta, Gjenar storic, Saveri e Arcjan
lunedì 17 giugno 2013
Fly
Il surisin al steve su la cjadree, dismenteât
I çufs colôr viole e verts a jerin sbarlufîts de buerisine.
Jê e scocolâ i voi, scaturide. E spesseà a slungjâ la man…
«No 'nd è gjats, achì! Tropis voltis ajo di dîtal»
La vecje e bute par tiere la cjar patoche, dongje des sôs scarpis e sclipignantji l'ôr dai bregons.
«Ma jo ju ai viodûts…», al ribat Renato, cuntun riduçâ sforadi, che al suste inmò di plui Jacume.
«Alore prin o dopo mi capitarà ancje a mi, e sai ben jo cemût comedâju!»
E je une bestie, la sô parone di cjase, al pense l'om intant che al cjape sù cun doi dêts il toc di cjar e si invie insom dal curtîl. Al puce di fâ pôre, e lis moscjis lu compagnin tant che fantacinis, intun cisâ plen di morbin.
«In dulà crodistu di butâ chê porcarie?» al sint businâ di daûr, ma lui al scjasse lis spalis e al spiete un moment, prin di rispuindi: «La doi al Fly», al bruntule spesseant a cori vie.
E prime che chê altre, çuetant su la mace, e rivi adore a cjapâlu e cucâ, al à bielzà viert il clostri che al ten sierât il cjôt - comprendût tal afit - e al à tirât inte sfrese de puarte chê mangjative stomeose.
Jacume, pôc plui indaûr, e sbolfe e e slungje il cuel intune pose robade ai dindis, cence rivâ a platâ une ghigne sdenteade di fastidi e seneose curiositât.
Renato al sa ben che no pues vê viodût nuie. Inte sfrese al scjampe dome un cisâ ferbint, compagnât di une bugade di cjalt.
I çufs colôr viole e verts a jerin sbarlufîts de buerisine.
Jê e scocolâ i voi, scaturide. E spesseà a slungjâ la man…
«No 'nd è gjats, achì! Tropis voltis ajo di dîtal»
La vecje e bute par tiere la cjar patoche, dongje des sôs scarpis e sclipignantji l'ôr dai bregons.
«Ma jo ju ai viodûts…», al ribat Renato, cuntun riduçâ sforadi, che al suste inmò di plui Jacume.
«Alore prin o dopo mi capitarà ancje a mi, e sai ben jo cemût comedâju!»
E je une bestie, la sô parone di cjase, al pense l'om intant che al cjape sù cun doi dêts il toc di cjar e si invie insom dal curtîl. Al puce di fâ pôre, e lis moscjis lu compagnin tant che fantacinis, intun cisâ plen di morbin.
«In dulà crodistu di butâ chê porcarie?» al sint businâ di daûr, ma lui al scjasse lis spalis e al spiete un moment, prin di rispuindi: «La doi al Fly», al bruntule spesseant a cori vie.
E prime che chê altre, çuetant su la mace, e rivi adore a cjapâlu e cucâ, al à bielzà viert il clostri che al ten sierât il cjôt - comprendût tal afit - e al à tirât inte sfrese de puarte chê mangjative stomeose.
Jacume, pôc plui indaûr, e sbolfe e e slungje il cuel intune pose robade ai dindis, cence rivâ a platâ une ghigne sdenteade di fastidi e seneose curiositât.
Renato al sa ben che no pues vê viodût nuie. Inte sfrese al scjampe dome un cisâ ferbint, compagnât di une bugade di cjalt.
Etichetis: Contis, Contis dal Ostîr, Gjenar di orôr, Raffaele Serafini
venerdì 14 giugno 2013
Metamorfosi
Salvadôr, come tancj soi paisans, al fo emigrant. Lis mancjancis e lis esigjencis no sodisfatis lu oblearin a cirî lavôr tal forest. Si sintì simpri un lavoradôr stagjonâl e nol fasè mai nît, no je stade nissune frutate di chês regjons buine di fâi pierdi il so stât di singul. Di sigûr tal so cjâf al veve il desideri di formâ famee tal so paîs. Cuant che al tornà in forme definitive al jere bielzà un om madûr e lu cjapà di sorprese al riviodi Rose, une vicine di cjase, che le cognosseve di une vite.
Ancje jê tai soi alts e bas de vite no jere rivade a formâsi une famee proprie, tra l’altri, par dedicâsi a vuardeâ i siei paris e fradis, che le mantignirin ocupade dulinvie i miei agns de sô vite come femine.
Rose si cjatave sole: i anzians gjenitôrs a jerin muarts, i fradis si sposarin e a partirin. E transitave chê etât indulà che se la cjalade e je positive, ancjemò al è pussibil gjoldi lis pomis ufiertis dal morâr de esistence.
Etichetis: Contis, Galliano di Buenos Aires, Gjenar poetic, Gjenar romantic
martedì 11 giugno 2013
Un altri carnevâl
Lui le cjalâ. Jê, sbassant i voi, e sintive cressi chel sintiment che i scjaldave il cûr. E di lontan i fûcs dai palaçs dai siôrs a inluminavin la gnot de Joibe grasse dal 1511.
di Christian Romanini
Vincidôr dal concors
"In trê riis" tal 2011
Etichetis: Christian Romanini, Contis, Gjenar storic
lunedì 10 giugno 2013
Cemût si disial par... talian?
Dopo tant timp nus va di riproponi une rubriche che forsit a pues someâ strane, ma e je une garanzie di furlanitât: difat, cui isal plui impegnât a sostignî la marilenghe di chel che une peraule, par talian, nol sa nancje cemût che si dîs?
E alore vuê us proponin dôs peraulis dopradis inte vite dai cjamps, che podopo, par voltalis par talian, nol è simpri cussì facîl.
MASSANC
Tropis voltis lu vino doprât? Une vore!
Sedi par taiâ i fassuts, sedi par "parâ jù", dopo vê taiât il bosc o seât cualchi morâl, il massanc a lu si cjate di spès insiemit a chei altris imprescj. Cul mani di len, (o di strichis di gome o plastiche, in cualchi câs) cui che lu à doprât si vise di sigure lis vissiis che i à fat vignî inte man. Par solit la lame e je taronde, e al è un imprest une vore dongje de roncee, che però e à la ponte a arc e a je plui cognossude. Ben po... il massanc, par talian, si clame PENNATO, ancje se e je une version plui doprade in Toscane, e par soliti lu si finìs par clamâlu roncola. E a nol un cjantant che si clame Edoardo, eh! Une curiositât lenghistiche e je che intal verp, massangâ, a torne fûr la "g" che invezit, in fin di peraule, da pont di viste grafic, e devente "c". Ven a stâi: Nin tal cjamp a massangâ, cul massanc!
CUMIERE
A son semenadis di pôc, e cualchidun, forsit, di piçul, si visarà di jessi stât "a rarì". Chei che a lavorin tai cjamps, invezit, a san benissim che si à di lâ a solçâ. O cjacarin, al è clâr, des cumieris, "striches di teren plui altri rispiet al nivel normâl dal cjamp e cjapade dentri tra doi agârs paralêi" come che al dîs il dizionari.
E cemût si clamino, par talian?
Porche miserie. nol ven mai tal cjâf! E invezit al è propite cussì, la cumiere si clame PORCA, ma al è miôr che no cirîs lis imagjinis su google, doprant chest non, che a fasês une vore fadie a cjatâ di pertinentis. Par il rest, lis cumieris, a son sedi chês tal cjamp, par semenâ, ma ancje chês che si fâs cu la pale di stic, tal ort.
Par vuê, vonde dôs peraulis, ma pes prossimis puntadis... se volês, mandaitnus pûr sugjeriments.
Buine setemane!
Etichetis: Cemût si disial?
venerdì 7 giugno 2013
Contecurte gnove!
Induvinait?
Cheste e je la gnove Contecurte!
O soi simpri jo, che us stoi cjacarant, l'Ostîr Raffaele
e cirarai di stâ une vore pôc a dîus ce che a mostrâus la gnove Ostarie.
Tant par scomençâ e je cambiade la direzion dal blog,
la gnove direzion e je contecurtegnove.blogspot.it
ma no stêt vê pôre: dut ce che al jere su la osterie viere al è stât puartât in cheste.
Anzit, o ai recuperât ancje cualchi post vieri dal camarîr che prime nol jere...
Disarès che o cumò si podin disementeâ dal blog di prin, che ca di un pôc al vignarâ scancelât.
O ai sielt di meti la gnove Contecurte parsore dal gno profîf gmail par che no rivavi adore a inzornale, e si come intal ultin an la gjestion le ai fate di bessôl mi pareve just, tornant a vierzi la Ostarie, cirî di stâi un pôc plui daûr, inzornale e comentâ plui di spes e lei la pueste eletroniche ogni dì, come che o fâs par chei altris blogs.
Publicât di gelo stellato a lis 15:32:00 19 coments
Etichetis: Contecurte, Gnovis, Ostîr
Iscriviti a: Coments al post (Atom)


text:
Lets in Ostarie:
JACUM DAI 'ZEIS
di Angelo Covazzi
CE LIBRI ISAL?
Al è un libri jessût par lis edizions Ribis intal 1995 (in cheste edizion, ma dopo si cjate in altris dal 2004), par opare di Angelo Covazzi, che al met dongje, dopo une introduzion par talian, lis storiis di Giacomo Bonutti, ven a stâi, Jacum dai Zeis. Il libri al à 85 pagjinis, ta che volte al costave tor i 15000francs e dentri a son dai disens e cualchi fotografie. Si siere ancje cuntune bibliografie dai tescj che a àn judât a che cheste ricercje
MA CUI ISAL L'AUTÔR?
No savìn masse di lui, si no che al à publicât simpri pe Ribis, altris libri come Che din che volte (1997), Chei di cumò (1998) e Detulis e Contis (2000).
MA CE ISAL DENTRI, DI PRECÎS?
Une schirie di testemoneancis su la figure di Giacomo Bonutti, marcjadant une vore brâf a fevelâ e cjoli in zîr la int e che al saveve contâle une vore. Devant des contis e je une biele biografie dal om, insom dal libri un piçul struc, par ogni conte, che e dîs dulà e cuant che e je stade sintude e trop acreditabile che e pues jessi. Par fâ cualchi titul: La cjamese dal plevan, Mus scusimi, Muse di pote, Un bon paron a Udin, Tirâ i voi... ecc. In dut 'nd è 53 contis.
MA A CUI I PUEDIAL PLASÊ?
A ducj chei che a àn simpri sintût fevelâ di Jacum dai zeis e a àn voie di savênt di plui, a chei che ur plasin lis figuris borderline dal Friûl, a chei che a àn voie di fâsi cualchi ridade, e a ducj chei che a son interessâts a une figure furlana che pûr no jessint nissun e je jentrade intal imagjinari furlan come un dai plui cognossûts e simpatics matarans dal Friûl.
E SE O AI VOIE DI CJOILU?
Si rive adore a ordenâlu intai sîts in internet, ma a si lu pues cjatâ ancje tes bibliotechis e in cualchi bancut di libris vieris furlans.


text:
dimarts, d’octubre 23, 2007
Un di mancul
Grazie a ducj pai augûrs a fasin simpri plasê ;-) Vinars o ai fat l'orâl presentant un progjet e ancje se no il progjet al faseve schifo, a mancjavin tocs, no si capive nuie, a vin becât un 26, che cul 29 dal scrit mi à fat scrivi sul libret un biel 28. Pecjât che al jere un dai esams plui facii che mi mancjavin... sperin ben pai altris... la sere sin lâts a bevi alc par festegjâ, cjot in 6 il cjossul di bire di 5 litros al transilvania figo bevi cun lis canucjis... e poi un doi shots al College par finî la serade. che e jere ancje biele parcè che al gutignave, cuntun pôc di aiar, clime di friûl, che no mi displâs mai... e nuie cumò si studie il biel al è che cul aromai podi studiâ contemporaneamenti ducj i esams che o ai... parcè che a son pôcs. Comunque o soi cuasi sigûr di no iscrivimi chest an ae specialistiche, par no paiâ par di bant e parcè che al prossim an dovarès rivâ une altre riforme ... par cui se rivi a finî par Març magari o rivi ancje a scjampâ vie par un pâr di mês... bon e dopo a breve frontarai ancje i mei problemis sentimentâi... ancje se boh... mah.... soio pront? ma lu podi scuvierzi dome provant...
Subscriure's a: Comentaris del missatge (Atom)


text:
La Federazion Russe (rusPoccийckaя Фeдepaция(jutori·info), trasliterat Rossijskaja Fjedjeratsija), o ancje dome Russie, e je il stât dal mont cun la superficie plui grande, che e va de Europe fin te Asie, confinant cuntun grum di paîs. E je nassude tal moment de dissoluzion de URSS, che e jere la sô republiche plui impuartante; ancjemò vuê e à une alte influence su lis altris republichis nassudis dal URSS, riunidis inte Comunitât dai Stâts Indipendents.
Intai ultins agns, la popolazion inte federazion e je calade a fuart, ancje se e reste un dai paîs dal mont che al ospite il plui grant numar di imigrâts. Dal pont di viste aministratîv, la Russie e je dividude in 88 sogjets minôrs, ognidun cuntun grât plui o mancul alt di autonomie.


text:
Ai 4 di Zenâr a son tacadis lis emissions di “Proxecto Neo”, un program radiofonic che al à tant che protagonistis lis personis che a àn imparât a fevelâ par galizian. Il progjet al è stât imbastît de sezion di inovazion educative dal istitût di studis superiôrs Perdouro e di Rádio Burela, e al va in onde inte suaze di Radiofusom, une programazion comune metude adun di disesiet emitentis radiofonichis locâls che a doprin il galizian. Il prossim pas di “Proxecto Neo” al è chel di rivâ, par mieç des rêts di comunicazion sociâl, a ducj i fevelants galizians gnûfs ator pal mont. Il progjet al è partît de aree di Burela par vie che achì si à un nivel di integrazion une vore alt, ancje sul front linguistic, di personis rivadis di altris comunitâts dal stât spagnûl e dal rest dal mont.
Font: Diario liberdade, 08/01/12


text:
Pe direzion de compagnie Translink, che e gjestìs lis liniis di bus inte aree ocidentâl di Belfast, l’ûs dal gaelic irlandês dongje dal inglês sui segnaladôrs des destinazions al è stât un sucès. La novitât e jere stade introdusude cuntun cost limitât vie pe Vierte dal an passât dopo di une prime consultazion dai citadins e cumò ducj i 250 bus in vore te aree di Bothar na bhFal / Falls Road a son indotâts di chest servizi. La segnalazion des destinazions par gaelic e par inglês si zonte a altris servizis bilengâi che la compagnie e veve inviât tant che lis informazions su la sigurece, sui percors e sui oraris dai bus. La Translink e à ancje fat stampâ diviersis vuidis turistichis bilengâls.
Font: Gaelport, 04/01/12


text:
mercoledì 9 marzo 2011
Gnufs apuntaments
Domenie 13 di marz ( as 14.30 fin as 19.30) apuntament al sT Regis Hotel a Rome cun SUPERWHITES la grande fieste dai vins blancs furlans, dulà che rinomadis cantinis presentin i lor prodòs. Une ocasion che oramai clame dongje ogni an estimadors dai blancs furlans da capital e dulintor.
Invezit, gli amis da cantine Pitars, che une an fasin e une an pensin, presenti il 25 di marz un diari di viaç in moto (!!) in Cine e une cene dulà che ricetis cinesis si sposin cun vins furlans.
Sarès propit curiose di provà a cjercjà il dolç e viodi cimut che si abine cul ramandul!
Invezit, gli amis da cantine Pitars, che une an fasin e une an pensin, presenti il 25 di marz un diari di viaç in moto (!!) in Cine e une cene dulà che ricetis cinesis si sposin cun vins furlans.
Sarès propit curiose di provà a cjercjà il dolç e viodi cimut che si abine cul ramandul!
Pubblicato da spirt di vin a 06:16
Etichette: culture, degustazion
Nessun commento:
Iscriviti a: Commenti sul post (Atom)


text:
Il
tribunâl european dai dirits umans al à condanât pe otave volte il
stât spagnûl par no vê indagât su denunciis di torture. La
condane si riferìs ae vicende dal militant basc Xabier Beortegi
arestât intant di une operazion puartade indenant de Guardia
Civil spagnole. La sô denuncie par
jessi stât torturât intant de detenzion no jere stade però
investigade des autoritâts spagnolis. La prime condane cuintri dal
stât spagnûl, rivade ancjemò intal 2004, e jere leade ae operazion
coordenade dal judiç Baltasar Garzón cuintri dal moviment armât
catalan Terra Lliure
che e veve puartât ae torture di diviers dai 45 arestâts. Gjavât
chel prin câs, chês altris siet condanis si riferissin dutis a
denunciis fatis indenant di citadins bascs.
Font:
Naiz:,
31/05/16


text:
Il
tribunâl superiôr di justizie di Béal Feirste / Belfast al à
autorizât la organizazion Conradh na
Gaeilge par puartâ in judizi il guvier
de Irlande dal Nord par no vê fate buine la strategjie di politiche
linguistiche pal gaelic irlandês 2015 - 2015. La strategjie pe
lenghe e jere stade uficializade de ministre pe culture Carál Ní
Chuilín tal Zenâr dal 2015 e par un an a dilunc e jere stade al
centri di un percors di condivision cun citadins e realtâts
associativis, ma cuant che si veve di votâle i rapresentants
unioniscj e chei dal Alliance Party
le vevin boçade. La leç su la lenghe gaeliche e jere previodude
ancjemò dai acuardis di pâs pe Irlande dal Nord e il stes program
di guvier 2011 – 2015 le calcolave une prioritât. Se par chest
Autun il gnûf guvier nordirlandês nol varà fate buine la
strategjie, Conradh na Gaeilge
e à fat savê che lu clamarà in judizi. Magari cussì no, lis
prospetivis di un cambi di posizion no son positivis, dal moment che,
cundut dai impegns a pro de lenghe cjapâts vie pe campagne eletorâl,
la composizion dal gnûf esecutîf e palese za une direzion contrarie
di chê prometude cun ministeris centrâi pe promozion dal gaelic,
tant che istruzion e comunitâts, assegnâts a rapresentants
unioniscj contraris ae tutele dal irlandês.
Font:
CnG,
27 e 31/05/16


text:
Ai 21 di
Zenâr a son stadis sieradis lis emissions di Catalunya Ràdio e
Catalunya Informació intal Paîs Valenzian che, dopo de sierade di
TV3, a jerin trasmetudis dai ripetidôrs de organizazion Acció
Cultural del País Valencià. In dì di vuê, duncje, inte comunitât
autonome valenziane la uniche font di informazion radiotelevisive par
catalan e je internet o cualchi emitente locâl. L’ordin di sierade
al è rivât dret dal guvier spagnûl che al à ancje fat savê che
la organizazion e varà di paiâ dôs multis par emissions e possès
di ripetidôrs cence autorizazion par un totâl di un milion di
euros. Al è un proviodiment cence precedents de bande dal ministeri
pe industrie spagnûl e al rive pôc dopo che il prin ministri
spagnûl, Mariano Rajoy, al veve dite di vê pront un plan cuintri
dal percors di indipendence de Catalogne. Pal segretari gjenerâl di
Acció Cultural del País Valencià, Toni Gisbert, chê che si à
cumò intal Paîs Valenzian e je une situazion di emergjence dal pont
di viste de libertât di informazion, dal pluralisim e de lenghe. La
sierade des emissions de radiotelevision publiche valenziane e di
chês che a rivavin de Catalogne e à puartât ancje a diviersis
manifestazions di proteste, la plui resinte si è tignude ai 29 di
Zenâr denant dal palaç dal guvier dal Paîs Valenzian (intes mans
de diestre spagnoliste).
Font:
VilaWeb, 22-30/01/14


text:
Cinc pitôrs a vevin decidût di lâ trê setemanis a piturâ in Bretagne. Un di lôr al veve fat il viaç cu le so mule ma rivâts a Quimper a le veve tornade a mandâ indaûr parcé che lui al podeve piturâ dome prime di fâ l'amôr e cun jê al varès fat plui sès che art parcé ch'a jere masse biele. Alore vie, indaûr!
Jenfri l'amôr da l'art e l'art dal amôr, al veve sielzût. E pó, ducj chei âltris a jerin cence feminis. Vie!
Daspó, ducj i albergos a jeris plens e al scuignive durmí in te machigne. Vie!
Ogni sere al lave di front dal ocean, al si sierave in machigne, al sbassave il schenâl, al vierzeve un tinin lis balconetis e al s'indurmidive cjalant lis stelis pensant ae ûltime vôlte ch'al veve fat l'amôr cuintri chel mûr cu le so mule,prime di metile sul tren a vaî di bessole.
Ogni buinore al si sveave cul sorêli tai vôi, il rumôr des ondis tes vorêlis e l'odôr des alghis a pene rivadis sui claps jenfri il mâr e le strade. Dopo vêsi distirât e ridistirât a i bastave dome lâ vie in te âghe a glaçâsi le bocje da ridi ch'a i vignive di fâ pensant ch'al veve vût furtune che i albergos a sedin plens e pó si glaçave il cuarp par no pensâ ae contentece de so mule se a ves viodût le sô voe matinâl che cucave fûr des mudandis.
In chê gnot al veve plovût e al veve scuignût sierâ ben i finistrins des puartis e dal tet e al si jere sveât cul odôr de trementine e dal vueli di lin doprâts cui colôrs dal sô ultin cuâdri che nol jere ancjemó sut. Nuie abluzions, al veve di viodi ce ch'al veve fat le sere prime. I pareve che al fos stât piturât da cualchidun âltri. Cemût erial pussibil che al sedi rivât a jessi un spadacin dal pinel? Lui, che al veve simpri pôre di ferî le tele, cemût erial rivât a finî il combatiment in trê oris? Le lûs, le sere a gambiave ogni cuart d'ore e al jere obleât di movisi prime ch'al vegnedi gnot. Eco cemût.
Ma d'in chê dí al veve scomençât a crodi che forsit, cuissà, al stave forsit deventant un maestri e dí dopo dí al tornave a scomençâ par viodi se jere vere. Altris cuâdris a jerin nassûts e muarts cun âltris mulis e âltris amôrs e âltris pitôrs a di lunc dai agns ma chel cuâdri a lu veve simpri cun se parcé che a nol veve mai volût vendilu. Se mai une dí, al cjatarà che mule a i al darà a jê.Sigûr.


text:
Si
infuartìs inmò di plui la presince di mieçs di comunicazion in
lenghe galiziane. Finide la dade là che i gjornâi ta cheste lenghe
si vevin cjatâts a sierâ un daûr di chel altri, cumò la tindince
e je cambiade e, dopo de nassite di Praza Pública e Dioivo, al rive
ancje Sermos Galiza, un gnûf mieç di informazion digjitâl par
galizian che, a tacâ dai 17 di Mai, al jes ancje intes ediculis sot
forme di setemanâl. Chest progjet al à podût inviâsi in gracie de
poie di 900 azioniscj e si svilupe cul lavôr di cinc gjornaliscj. Si
calcole che par dâi stabilitât e continuitât si varà di rivâ ai
3 mil abonâts. Dopo dal formât digjitâl e di chel su cjarte, il
prossim pas in program al è chel di imbastî une radio.
Font:
El Pais, 25/04/12


text:
Gnovis
manifestazions intal Paîs Basc par rivendicâ i dirits dai presonîrs
politics. Ai 19 di Mai, in rispueste ae clamade de associazion
Herrira, cuasi 30 mil personis a àn jemplât lis placis di 245
localitâts dal Paîs Basc e di altris lûcs ator pal mont par
difindi i dirits dai presonîrs e par domandâ ai guviers di Madrid e
di Parîs di bandonâ il lôr imobilisim su cheste cuistion. Di fat,
cundut de decision di ETA di meti fin ae lote armade, il guvier
spagnûl e chel francês a van dilunc a doprâ misuris di ecezion
cuintri dai presonîrs bascs. Baste pensâ che, daûr di ce che e
previôt la legjislazion ordenarie, une cincuantine di presonîrs a
varessin di vê za finît la lôr condane e invezit e reste ancjemò
in galere, intant che une altre cuindisine a patissin di malatiis une
vore seriis, ma chel istès no puedin saltâ fûr di preson. Cun di
plui la politiche di dispersion e oblee lis fameis dai presonîrs a
fâ viaçs ancje di 2 mil chilometris al colp par lâ a cjatâju: une
situazion che intai ultins agns e je stade la cause de muart di 16
personis par vie di incidents di strade.
Font:
Gara, 19 - 20/05/12


text:
Babêl Europe no si ferme nancje vie pes fiestis di Nadâl e dal ultin dal an. La trasmission cuindisinâl dedicade ae produzion musicâl tes lenghis minozadis dal continent, che di passe cuatri agns e fâs part de programazion di Radio Onde Furlane, … Continue reading
Category Archives: CULTURE IN FRIÛL
Suns Europe, a Udin trê zornadis plenis di Suns e di Europe
Une fiestonone di creativitât, di lenghis e di int. Ae fin di Suns Europe 2016 il belanç al è ancjemò plui positîf di chel de prime edizion dal an passât.
Il Festival european des arts tes lenghis minorizadis al manten ad in plen ce che si spietavisi e al mostre di jessi cressût ancjemò, massime in cont de cualitât des propuestis artistichis e de consistence dal public, che al à partecipât cun atenzion e cun curiositât ai diviers apontaments dal program de manifestazion.
Dal 1n ai 3 di Dicembar Udin e il Friûl a son stâts il cûr de Europe de diversitât linguistiche. Cun Suns Europe il Teatri ‘Giovanni da Udine’ si à jemplât di musiche, peraulis e visions, tra proiezion di cines, concierts, incuintris, leturis di teatri, anteprimis e seradis speciâls. Tal foyer e te sale principâl dal “Teatron” al è stât un flus continui di propuestis di cjalâ, di scoltâ e di lei.
Il Festival al è stât ancje une vetrine europeane pe produzion ‘Made in Friûl’. La presentazion di ‘Kebar Krossé’, romanç afrofurlan e visionari di Stiefin Morat, la leture di teatri de prime conte lungje di Morat, ‘Donald dal Tiliment’, par cure di Teatro Sosta Urbana, lis anteprimis di ‘Friûl Revolution’ di Marco D’Agostini e I Cjastrons e di ‘Int/Art’ di Dorino Minigutti e Giorgio Cantoni e la gnove proiezion di ‘Brez Mej’, il documentari par sloven di Giovanni Chiarot, a àn dât al public di chenti e a chel forest une testemoneance clare e fuarte de vivarosetât, de varietât e de cualitât de produzion artistiche e culturâl dal Friûl.
Inte suaze di Suns Europe, vie pe buinore dai 3 di Dicembar, al è stât ancje un apontament (per)formatîf riservât a fantats des scuelis superiôrs – passe cuatricent di lôr – che a àn vût la pussibilitât di capî la impuartance de diversitât linguistiche e culturâl, tant che patrimoni, dirit e oportunitât, cul viodi e cul scoltâ uns pôcs dai protagoniscj de rassegne, dal rapper ‘cjargnel’ Doro Gjat ae cantante ‘čukčski’ Veronika Usholit e de band irlandese Imlé al scritôr e musicist catalan Xavi Sarrià.
La serade finâl di sabide passade e je stade pardabon sflandorose. Dongje dai za ricuardâts Doro Gjat, Imlé e Veronika Usholik, a àn presentât lis lôr cjançons in concors il grup trip hop des isulis Faer Oer, Steso, la band galiziane Familia Caamagno, il rocker breton Brieg Guerveno, il performer siberian Gurude, il cornic Rory McGrath, la cjantautore frisone Norma e i Berdon, i cuatri fantats de Val di Fasse che a fasin hard rock. Il risultât al è stât une polifonie di lenghis, ritmis e stîi, un spetacul che si à zovât ancje de conduzion dai presentadôrs – la cubie furlane/slovene cun Renato Rinaldi e Karolina Cernic – e dal live painting di Cosimo Miorelli, autôr ancje de grafiche dal manifest di Suns Europe, che sul schermi daûr dal palc al à inricjît in tiermins visîfs dutis lis esibizions.
Ae fin des cjançons, al public e ae jurie tecniche ur à tocjât il compit di decidi i vincidôrs dal concors musicâl. Par vie dal nivel une vore alt des propuestis, le àn vude avionde grivie. Ae fin la jurie dai esperts ur à dât il premi ai Steso, cul lôr trip hop inmagant, intant che il vôt popolâr al à premiât la vôs di aur di Veronika Usholik e ur à dât chei altris doi puescj a Gurude e ai Berdon.
Cun di plui e je stade fate la premiazion ancje par chês altre sezions di Suns Europe: pal cine il ricognossiment al è lât al documentari groenlandês ‘Sume – Mumisitsinerup Nipaa’ di Inuk Silis Hoegh, che al conte cun snait la esperience de prime rock band in lenghe inuit, i Sume, leade cun chê des rivendicazions culturâls e politichis de int di chê grande isule, e pe leterature al è stât premiât Xavi Sarrià, pe sô ativitât di autôr in lenghe catalane.
Inte suaze dai trê dîs di Suns Europe al è stât tocjât ancje un altri aspiet de creativitât, des identitâts e de diversitât tant che patrimoni, dirit e oportunitât, ven a dî chel de produzion agricole e enogastronomiche des minorancis e des nazions cence stât, in particolâr cun trê incuintris là che a son stâts metûts dongje il Friûl di lenghe furlane e slovene e il Piemont ocitan e francoprovençâl.
Tal foyer dal «Teatron» vie par dute la durade de manifestazion si à podût cjalâ ancje la mostre Furlan Lenghe de Europe, prontade de bande de ARLeF (Agjenzie Regjonâl pe Lenghe Furlane).
Suns Europe al è stât metût adun cul coordenament di Radio Onde Furlane adun cu la cooperative Punto Zero e la associazion Il Laboratorio, cul jutori de ARLeF (Agjenzie Regjonâl pe Lenghe Furlane) e de Regjon e cu la colaborazion di une schirie di sogjets e istituzions dal Friûl e dal rest de continent.
Suns Doc, cercis di lenghis, di teritoris e di identâts jenfri Friûl e Piemont
Musichis, imagjins, peraulis, lenghis e… mangjâ e bevi. La edizion di chest an di Suns Europe, il Festival european des arts in lenghe minorizade, che al è in plen davuelziment a Udin, e cuvierç ancje un altri aspiet de creativitât, des identitâts e de diversitât tant che patrimoni, dirit e oportunitât. Tra un conciert, une proiezion e un incuintri leterari, la manifestazion, metude adun cul jutori de ARLeF (Agjenzie Regjonâl pe Lenghe Furlane) e de Regjon, cul coordenament di Radio Onde Furlane adun cu la cooperative Punto Zero e la associazion Il Laboratorio e cu la colaborazion di une schirie di sogjets e istituzions dal Friûl e dal rest de continent, e cjape dentri ancje trê apontaments specifics dedicâts ae produzion agricole e enogastronomiche des minorancis e des nazions cence stât.
Dentri dal program uficiâl de rassegne, chescj apontaments a àn il non comun di Suns Doc. Cercis di vins, di lenghis e di teritoris.
La lôr carateristiche e propit chê di meti dongje la tipicitât dai prodots cun chês linguistichis, culturâls e ambientâls. In particolâr – e chest a noaltris di Lidrîs e Butui nus plâs in maniere particolâr… – il mangjâ e il bevi bon e tipic a metin dongje il Friûl che al fevele par furlan e par sloven cun chês zonis dal Piemont là che a vegnin doprâts l’ocitan e il francoprovençâl.
Îr, vie pe prime zornade di Suns Europe, la cubiade e je stade chê jenfri il refosc di Faedis e il formadi de Val di Lans / Valle di Lanzo, zone di lenghe francoprovençâl de provincie di Turin, cun cercis de produzion di Cecchini e da associazion dai produtôrs de Toma di Lanzo.
Vuê la combinazion e sarà chê jenfri il formadi frant di Gortani e la mîl di Consuelo Ferrier di Prajalats / Pragelato, intant che doman lis cercis a tocjaran la gubane di Martinig e il vermouth de Val Maira di Bordiga.
Musichis, imagjins, peraulis, lenghis e mangjâ e bevi: une combinazion sauride!
Suns Europe, Udin si jemple di lenghis, visions, peraulis e creativitât
Cumò e je propit ore di Suns Europe. Udin e il Friûl a tornin a jessi il cûr de Europe «unide te diversitât» cu la seconde edizion dal Festival european des arts in lenghe minorizade, che al jere stât inmaneât pe prime volte un an indaûr. Vuê a cuatri e mieze dopo di misdì e sarà la scree uficiâl de seconde edizion de manifestazion, che par chest an di davuleç dute li dal Teatri ‘Giovanni da Udine’ de capitâl dal Friûl.
La manifestazion, metude adun cul jutori de ARLeF (Agjenzie Regjonâl pe Lenghe Furlane) e de Regjon, cul coordenament di Radio Onde Furlane adun cu la cooperative Punto Zero e la associazion Il Laboratorio e cu la colaborazion di une schirie di sogjets e istituzions dal Friûl e dal rest de continent, e darà spazi a diviersis espressions creativis tes lenghis des minorancis e des nazions cence stât: la musiche, la scriture, tra poesie, narative e teatri, e la produzion audiovisive, tra cine, tv e web, oparis di finzion e documentaris.
Musiche, leterature e produzion audiovisive
Chel che lu clamin «il Teatron» par trê dîs si jemplarà di musichis, di imagjins, di peraulis, di lenghis, di identitâts e di creativitât. In struc: si jemplarà di Suns e di Europe, di Suns Europe!
Par ce che al tocje la musiche, si va di Veronika Usholik, cjantante che e rive de lontane Chucokta (Russie), al progjet di rock par breton firmât di Brieg Guerveno e dai Steso che tes isulis Faer Oer a produsin un trip pop eletronic inmagant ai galizians Familia Caamagno, cuintet che al messede rock, pop, beat e r’n’b. E ancjemò dai rappers irlandês Imlé ae cjantante frisone Norma e dal cjantautôr de Cornualie Rory McGrath al performer de Hacassie (Russie) Gurude. Cun lôr, te serade finâl dai 3 di Dicembar a saran ancje il rapper cjargnel Doro Gjat e il grup grunge-hardrock ladin Berdon, che a son stât selezionâts dentri di Suns Ladinia, il festival de cjançon in lenghe minoritarie de Europe alpine e mediteranie, che si à davuelt ai 19 di Novembar a Moena, in Val di Fasse.
Cun di plui sarà – par esempli – la ocasion par cognossi di dongje Xavi Sarrià, scritôr e musicist di Valencia, autôr di doi romançs e vôs e ghitare dai Obrint Pas, un dai grups miôr dai Paîs Catalans, protagonist di un incuintri/interviste sabide ai 3 di Dicembar a tacâ di siet sot sere. Un altri dai apontaments de sezion leterarie al è chel cul innomenât esploradôr di memorie e culture Alessandro Portelli, che al vinars ai 2 a 6 e mieze sot sere al presentarà il so gnûf progjet Crossroads.
Al è une vore siôr e svariât ancje il cartelon de sezion dedicade ae produzion audiovisive, cun cines par gaelic, par sart, par sami, par euskera e par inuit: dal curtmetraç irlandês ‘Rúbái’ al mockumentari ‘Sos Mortos de Alos’, fintremai ae comedie basche ‘Amona Putz!’ e al documentari groenlandês ‘Sumé – Mumisitsinerup Nipaa’.
Tra i events speciâi al è ancje un incuintri cui zovins des scuelis dal teritori che a podaran cjapâ cussience di cemût che la diversitât linguistiche e culturâl e je un patrimoni, un dirit e une oportunitât par ducj.
Une vetrine europeane pe produzion ‘Made in Friûl’
Suns Europe al è ancje une ocasion pe nestre comunitât par mostrâ la sô muse, la sô lenghe e la sô produzion culturâl plui gnove e plui interessante. Dongje di Doro Gjat te sezion musicâl, a son altris espressions creativis de leterature e dal cine par furlan.
Vuê e sarà la presentazion dal gnûf libri di Stiefin Morat. Publicât di KappaVu, il so titul al è ‘Kebar Krossé’ e al è un romanç afro/furlan: cui che al à za let alc di chel test al dîs che al è il degn erêt di ‘Donald dal Tiliment’. Propit lis aventuris di Pidin e Saco, i protagoniscj sfolmenâts di chel libri saltât fûr tal 2000, a saran il cûr di une leture seniche furlane, babeliche e trastolone par cure di Teatro Sosta Urbana che si fasarà usgnot a 9 mancul un cuart.
Une altre anteprime furlane e je chê di ‘Friûl Revolution’ (doman a chê stesse ore), la serie produsude pe television de bande dai Cjastrons e di Marco D’Agostini, che e conte in maniere comiche e sureâl il Friûl rivoluzionari che al è e che al sarà. Il Friûl furlan al sarà sul schermi ancjemò cuntune altre novitât: il prin episiodi di ‘Int/Art’, il documentari di Dorino Minigutti e Giorgio Cantoni che al conte i creatîfs di chenti «under 35».
Te sezion dedicade ae produzion audiovisive al sarà spazi ancje pal Friûl di lenghe slovene, cul cine di Giovanni Chiariot ‘Brez Mej’.
Tal foyer dal «Teatron» vie par dute la durade dal festival e sarà ancje la mostre Furlan Lenghe de Europe.
Dutis lis informazions su Suns Europe si cjatin in rêt: www.sunseurope.com e www.facebook.com/SunsEuropeFestival/.
Suns di ogni sorte e alc altri ancjemò te gnove pontade di Babêl Europe
A mancjin pôcs dîs ai 19 di Novembar, cuant che a Moena, te ladine Val di Fasse/Val de Fascia, li dal Teatri Navalge si fasarà Suns Ladinia – Festival dla ciantia ti lengac di mendranza, la manifestazion dedicade ae produzion musicâl tes lenghis minoritariis de Europe alpine e mediteranie.
Cun di plui chi di mancul di trê setemanis al sarà il prin di Dicembar cuant che a cuatri e mieze dopo di misdì si screarà in maniere uficiâl la seconde edizion di Suns Europe, il Festival european des arts tes lenghis minoritariis che si fasarà a Udin li dal Teatri gnûf Giovanni da Udine.
La gnove pontade di Babêl Europe, l’apontament cuindisinâl che al puarte lis scoltadoris e i scoltadôrs di Radio Onde Furlane a torzeon tra grups, soliscj, lenghis, musichis, minorancis e nazions cence stât, vuê in direte a 11 a buinore e doman in repliche a une dopo di misdì, no podarà fâ di mancul di cjalâ in direzion di chês dôs manifestazions.
Par chel, e sarà une trasmission dedicade a Suns… di ogni sorte. Di une bande, cu lis ultimis gnovis in cont de manifestazion che si davuelzarà cheste sabide, ancje parcè che e je une sorte di tape di svicinament ae manifestazion che e rindarà il Friûl il cûr de diversitât linguistiche e culturâl dal continent, cu lis sôs sezions dedicadis ae musiche, ae produzion audiovisive e ae leterature. Di chê altre propit cul inviament dal cont par ledrôs in direzion di Suns Europe e cu la scolte des cjançons di cualchidun dai protagoniscj de sezion musicâl di chê manifestazion.
Te scjalute dal program al sarà ancje alc altri, sgarfant ator tra jessudis discografichis babelichis saltadis fûr tai ultins mês, a tacâ di Navega!, il disc plui resint di Moussu T e Lei Jovents e di Lis conseguenzis dal deliri, il secont cd di Rive No Tocje.
Babêl Europe si pues scoltâle su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) e, dopo des dôs emissions di vuê e di doman, ancjemò in rêt.
Corot pe muart di Renzo Balzan
Une brute gnove pe culture furlane. Magari cussì no, al è muart Renzo Balzan, une des figuris plui impegnadis e plui coerentis inte ativitât di promozion de identitât e des lenghis dal Friûl.
Dal 2004 al jere il dean de Union Scritôrs Furlans che al veve contribuît a fondâ ancjemò intal 1982 adun cun oms tant che Agnul Pitane, Antoni Beline, Celso Macôr e Riedo Pup.
Al curave zaromai di agns ‘Gnovis Pagjinis Furlanis’, la storiche riviste de Union, in plui di jessi fondadôr e diretôr dal mensîl Ladins dal Friûl. Al veve colaborât ancje cun cetantis rivistis furlanis e no dome, cun TeleAltoBût e cun Radio Onde Furlane.
Al à scrit cetancj libris che a van de poesie ae prose narative, de cronache politiche e culturâl aes tradizions popolârs. Tra i siei titui plui innomenâts al è ‘Liende di Agane e atris contis’.
Cu lis sôs oparis al veve vinçût, ancjemò tal 1983, il premi S. Simon e, intal 1987, la sezion pes contis dal Premi Friûl.
La sô ativitât di scritôr e di promotôr de culture furlane lu àn puartât ancje a cjapâ intal 1993 il premi ‘Nadâl furlan’.
Renzo Balzan al jere nassût intal 1943 a Felet, ma dal 1966 al viveve in Cjargne là che al jere un dai animadôrs de associazion Cjargne Culture e de Universitât de tierce etât de Cjargne, in plui di curâ la publicazion dai ‘Cuaders di Culture Cjargnele’.
Al jere ancje stât un dai plui atîfs intal mantignî vîfs i contats culturâi cu la comunitât ladine des Dolomitis.
Il taur, la acuile e la crôs: Turin, Ocitanie e Friûl
Sul numar 6 de riviste Udinese Magazine, dât fûr li dal Stadi Friûl ai 31 di Otubar pe partide tra Udin e Turin, al è jessût chest articul che al fevele dal Toro, di Turin, dal Friûl e de Ocitanie.
Cui che nol jere a Udin, li dal Stadi Friûl, e che par chel – e magari no dome par chel – nol à rivât a cjatâlu e a leilu, cumò al pues lei chel articul culì…
Storie, liende, atualitât. Inte suaze dal zûc dal balon tal Stât talian il ‘Toro’ al à un puest particolâr. La sô innomine e va une vore plui innà de citât di Turin, dal Stât talian e dai stes risultâts tes competizions agonistichis. E je une innomine che in chel istès e je memorie, fantasie, mît, sium e salacor ancje consolazion, massime cuant che lis robis, tal cjamp o inaltrò, no van nuie ben.
Il ‘Toro’ al è stât e al è ancjemò un simbul di lote e di sperance. Pal spirt romantic e «barricadero» dal club turinês, Giovanni Arpino al veve inventât une espression di pueste: al veve cjapât ispirazion di un tiermin spagnûl e lu veve clamât «tremendismo granata».
La «Grande squadra del Torino»
Propit chel «tremendismo granata» al è l’element di fonde de identitât dal ‘Toro’ e de sô int.
Te storie taliane il Turin al è deventât un simbul, in particolâr vie pai agns Cuarante dal secul passât. Cul so zûc, cui siei talents e cui siei risultâts, il ‘Grande Torino’ al à rapresentât la volontât e la fuarce morâl di saltâ fûr dai rudinaçs e de devastazion de Seconde Vuere Mondiâl.
Chê stesse scuadre e veve cjapât sù un significât evocatîf, che al lave plui innà dal sport, za intant di chel conflit. Cemût che al salte fûr dal film ‘I nostri anni’ di Daniele Gaglianone, juste in chei agns il riferiment ae «Grande squadra del Torino» al jere deventât une sorte di peraule di ordin par ricognossisi tra antifassiscj e partigjans. Lote, sperance e Resistence.
Il ‘Grande Torino’ al jere la scuadre dal popul e cul popul. La scuadre di Mazzola, di Gabetto, di Bacigalupo e di ducj chei altris zuiadôrs, ma ancje la scuadre di Oreste Bolmida, il «trombettiere del Filadelfia», che al sunave la trombe par dâur fuarce ai granatas, e di ducj i siei tifôs.
Cussì in chê sere dai 4 di Mai dal 1949, a Superga, no murivin dome chei zuiadôrs e ducj chei altris passezîrs dal trimotôr Fiat G 212, ma al murive ancje alc tal cûr e te anime di dute la int.
E jere une muart che però e deventave risurezion: mît e memorie.
No sarà la uniche. Al baste pensâ ae figure di Gigi Meroni, il cjavelon cui cjalçons inrodolâts, cul so stîl di zûc e di vite e cu la sô muart, ai 15 di Otubar dal 1967, tirât sot di dôs machinis.
Une di chês e jere vuidade di un zovin che passe trente agns plui tart al deventarà il president dal ‘Toro’, Attilio Romero. Une altre disgrazie, un altri mît e un altri segn dal destin, stant che ancje il Turin tant che societât al sarà protagonist di une muart e di une risurezion: il faliment dal 2005 e la rifondazion.
Turin e Friûl
Ogni partide cul Turin e devente une ocasion par confrontâsi cul so mît e cu la sô storie, che e devente almancul in part ancje la nestre. Di cui che i plâs il zûc dal balon. Di cui che i plâs il Friûl. Di cui che si vise che ancje te nestre storie al jere – e al è ancjemò, cundut che al ven masse dispès platât – un «tremendismo» furlan. Di cui che si vise dai diviers zuiadôrs furlans che a àn zuiât tal ‘Toro’: dal clautan Ruggero Grava, ancje lui colât a Superga, al plui cognossût Enzo Bearzot, dal gurizan Giorgio Puia al campion di Italie Vittorio Caporale, di Claudio Sclosa a Massimo Donati. E di cui che si ricuarde che a Turin a son tancj di lôr che a son di divignince furlane: a saressin sù par jù uns vincjmil di lôr.
Al è ancje un altri aspiet dal ‘Toro’ che al pues tocjânus tant che furlans. A son chês bandieris rossis, cuntune crôs zale cun dodis pomui (trê par ogni braç), che si viodin simpri plui dispès framieç di chês granatas, tal stadi di Turin e ancje inaltrò. A son lis bandieris de Ocitanie, simbul di une identitât cence confins e di une lenghe cuntune nobiltât leterarie antighe che e à patît une minorizazion forsit ancjemò plui penze di chê dal furlan.
L’ocitan al è la lenghe storiche di dutis lis tieris ‘d’Oc’ dai Pireneus aes Alps. A’nt fasin part ancje dodis valadis des provinciis di Cuneo e di Turin, là che la lenghe e esist, e resist e si torne a inventâ cul cine, in graciis di autôrs tant che Fredo Valla, Diego Anghilante e Andrea Fantino, e cu la musiche di tancj di lôr, a tacâ dai Lou Seriol e dai Lou Dalfin, esemplis di «tremendismo» granata e ocitan.
Marco Stolfo
Dret & Ledrôs, ai 5 di Novembar su Onde Furlane si fevele di vins, vîts e vitis
Une trasmission speciâl là che si fevele de viticolture in Friûl. E je chê che si podarà scoltâle doman, ai 5 di Novembar, su lis frecuencis di Radio Onde Furlane, inte suaze di Dret & Ledrôs, la rubriche setemanâl di aprofondiment gjornalistic che e marche il palinsest de sabide de ‘radio libare dai furlans’.
Il program, curât e condusût dal diretôr de emitente, Mauro Missana, cul coordenament redazionâl di Enrico Turloni, al pontarà la so atenzion viers ce che di gnûf e di bon al nas tra vignâi e cantinis. Storiis di vins, di vîts e di vitis: di vins di cualitât, di vîts cuinçadis e curadis cun mistîr, di vitis dedicadis ae tiere, ae ue e ae produzion dal vin.
Un dai ospits di cheste gnove ‘sabide furlane fuarte’ al sarà l’innomenât cuinçadôr fuMy Sitesrlan Marco Simonit, soci di Simonit & Sirch, aziende che pôcs dîs indaûr e à presentât ae stampe di setôr a nivel mondiâl i risultâts de sô ricercje in cont dai intervents di dendrologjie, sperimentâts tai ultins agns cun risultâts une vore bogns (90% di vuarison) te cure des vîts maladis.
A son proviodudis ancje lis testemoneancis di trê produtôrs che la lôr carateristiche e je chê de ricercje de cualitât e dal leament fuart cul teritori: Federica Magrini di Vignâi da Duline di Vilegnove dal Judri, Joško Gravner di Oslavie e Marco Cecchini di Faedis.
A fevelaran des esperiencis e des prospetivis de viticulture furlane ancje trê gjornaliscj di setôr di innomine internazionâl tant che Stefano Cosma, Ian D’Agata e John Brunton.
La trasmission si podarà tornâ a scoltâle in repliche domenie ai 6 di Novembar a tacâ di 8 a buinore e miercus ai 9 a 3 dopo di misdì.
Onde Furlane e trasmet in modulazion di frecuence sui 90 Mhz te plui part dal Friûl, sui 90.2 Mhz in Cjargne e su internet ae direzion www.ondefurlane.eu .
Cun di plui si pues scoltâle su smartphone, Iphone, tablet e Ipad, doprant la aplicazion specifiche che si le discjame de rêt daûr des indicazions che si cjatin ae direzion www.ondefurlane.eu.
Babêl Europe «in Onde» ancje il 1n di Novembar
Vuê al è il 1n di Novembar, ma Babêl Europe nol fâs fieste e al da apontament aes sôs scoltadoris e ai siei scoltadôrs a 11 a buinore in direte (e in repliche doman ai 2 a une dopo di misdì) simpri su lis frecuencis di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu).
Il program cuindisinâl dedicât ae creativitât musicâl tes lenghis minorizadis al pontarà la sô atenzion soredut su lis gnovis che a rivin in cont di Suns Europe, il festival des arts performativis in lenghe minoritarie che si davuelzarà a Udin dal 1n ai 3 di Dicembar, e soredut su chês che a tocjin Suns Ladinia, festival de musiche tes lenghis minoritariis de Europe alpine e mediteranie, che al è une sorte di tape di svicinament ae manifestazion che e rindarà il Friûl il cûr de diversitât linguistiche e culturâl dal continent, cu lis sôs sezions dedicadis ae musiche, ae produzion audiovisive e ae leterature.
Il viaç tra lenghis, musichis, minorancis e nazions cence stât, che con frecuence cuindisinâl al cjate spazi tal palinsest de radio libare dai furlans, al larà daûr dai nons dai grups e dai soliscj che ai 19 di Novembar a sunaran a Moena, te ladine Val di Fasse/Val de Fascia, li dal Teatri Navalge.
Cussì, dopo che dôs setemanis indaûr a jere stade fate una cerce des cjançons presentadis dal cjantautôr de Grecìe Salentine Rocco De Santis, Discolce dal rapper cjargnel Doro Gjat e dal musicist sart Arrogalla, vie pe gnove pontade di Babêl Europe si scoltarà la musiche dai ocitanis TRIP, de rumance She, York, dai ladins Berdon e dal lôr paisan Marco Mattia.
E sarà ancje la ocasion par ricuardâ la biele esibizion de cjantante algherese Claudia Crabuzza alì dal Teatri Ariston di Sanremo pe edizion di chest an dal Premi Tenco.
Ancje cheste pontade di Babêl Europe, dopo des dôs emissions di vuê e di doman, si podarà tornâ a scoltâle in rêt.
Dopli apontament ai 31 di Otubar a Udin: Trastolons + Rive No Tocje e LaipNessLess
Poesie e musiche furlane e babeliche a Udin. Ai 31 di Otubar a son doi apontaments di pierdi.
Il prin al è a 6 e mieze sot sere li dal Bar di Moroldo ‘Cjanton da Cjargno’ in vie Caccia 47. Al è un incuintri di pinsîrs, di peraulis, di sunôrs, di emozions e di visions «cence leç» (senza legge) che si palesin intune lenghe che si declare «caraibiche». I protagoniscj dal event a son i Trastolons, il grup poetic che di vincj agns incà al puarte indenant il so percors poetic e leterari cence etichetis, scalembri e iregolâr, furlan e disobedient, incostant e babelic.
Guido Carrara, Stiefin Morat, Lussia di Uanis e Fabian Riz cu la complicitât dai Rive No Tocje a presentaran pe prime volte i siet Cjants di acompagnament al tierç mileni, une performance leterarie-musicâl che e va daûr de ispirazion che e à marcât tantis altris azions ‘trastolonis’, des publicazions Tons Trastolons (dal 1998) e Tananai (dal 2001) ai diviers events publics di chescj agns.
Une ocasion par ricuardâ che di Alap a Kabul nol è dome savalon e par tornâ a saludâ Raff BB Lazzara, cuntun gnûf omaç ae memorie dal trastolon che nol è plui.
Il secont apontament al è a 9 di gnot alì dal Quinto Recinto Enofficina, in splaç dai Pecile 3.
E sarà une gnove ocasion par viodi e scoltâ dal vîf i LaipNessLess, innomenade formazion de Basse Furlane, che di un pâr di agns incà e met dongje cun efiets simpri interessants une turbostaiare ironiche, visionarie e plene di rock e di blues.
Di Muçane e Ziline lis Bestiis Forestis si preparin a invadi la capitâl dal Friûl.


text:
Cope dal mont di balon
La Cope dal mont di balon (tal lengaç comun ancje il Mondiâl o i Mondiâi di balon) e je la competizion uficiâl plui impuartant dal balon, dulà che zuin cuintri dutis lis scuadris nazionâls che a fasin part de Federation International de Football Association (FIFA), il cuarp di regolazion plui grant di ducj i sports. Chest campionât al cole ogni 4 agns de prime competizion intal 1930 (fûr che tai agns 1942 e 1946, cuant che e fo sospindude par vie de Seconde vuere mondiâl). Purpûr, si pues considerâlu un event continui, parcè che tai trê agns prime de fase finâl si zuin lis partidis di cualificazion, dividudis par continent.
Ae fase finâl de competizion a partecipin 32 scuadris nazionâls che a si scuintrin intun periodi di cirche cuatri setemanis intun paîs che al organize dut (o in doi dongje, come intal 2002), sielzût in precedence. Intes 17 fasis finâls fin cumò, dome siet nazions a'nd àn vinçût il titul. Chê plui vitoriose di simpri e je il Brasîl (5 voltis).


text:
Sabide
La Sabide al è il dì de setemane che al seguìs il vinars e al è seguît de domenie; il non al ven dal latin sabbatum, che al ven dal ebraic shabbath, la zornade dedicade a polsâ; intal mont roman Saturni dies, dì di Saturno, e chest non al fo mantignût par inglês; in Scandinavie la zornade si clame Lördag or Löverdag, non che al ven di laugr, viere peraule che al vûl dî bagn. Par furlan al è di gjenar feminîl e al è presint te tradizion ancje come Sante Sabide che seont il studiôs Gjlbert Pressac puarte dret a lis primis comunitâts cristianis che a vignaressin de tradizion judaiche cristiane alessandrine.
Sante Sabide, une sante imagjinarie de tradizion cristiane di Aquilee, si venerave in dut il Friûl, che forsit e ven de usance che une volte e jere in Friûl di celebrâ la sabide tant che zornade di fieste.
La origjin di chest cult e je ancjemò misteriose e lis ipotesis a son tantis: cualchidun al pense che si à di lâ a cirîle te vicinance de glesie primitive di Aquilee cul ebraisim e cu la glesie dal orient; altris impen a pensin a une derivazion dal paganisim; altris ancjemò a une origjin dute cristiane, dal cult de Madone. Dut câs, lis dedicazions a Sante Sabide a son deventadis daspò dedicazions ae Madone.
Intai paîs musulmans la Sabide e je la prime zornade de setemane, mentri par nô e je in gjenar la seste.
In Australie lis elezions a si tegnin di solit di sabide, in Gnove Zelande simpri in cheste zornade.


text:
Enrosadira
Un zîr svelt tes Dolomitis ladinis: Val di Fasse, Fodom e Ampeçan, dal Cjadinaç ae Marmolade. Cul soreli bas dal Invier, lis monts sul lâ a mont dal soreli a deventin pardabon colôr di rose: e dure simpri la bramazion di re Laurin.
Infier par furlan
La Divine Comedie e je dal sigûr un dai grancj classics de leterature mondiâl, ma ancje un dai tescj plui dificii di frontâ par un tradutôr.
Pierluigi Visintin, recuie, al veve vût il cûr e il cjâf di fâ cheste imprese, centrantsi su la traduzion dal Infier, za intant che o jerin daûr a voltâ la Odissee. Dopo di un pôc di lavôr di revision e di cure editoriâl ve che o presentìn cheste sô opare, par gno cont pardabon straordenarie.
Di no pierdi la presentazion, in palaç Antonin, sale Gusmani, joibe 1 di Dicembar, a 17.00, li che e sarà ancje la leture di cualchi pas fate di Checo Tam.
Frico!
Ce bon che al è il frico!
Ma parcè si clamial cussì?
Par scuvierzilu o podês lei il gno articul tal ultin numar di Tiere Furlane
Apontaments
Un pôcs di apontaments di no pierdi.
Sabide ai 28 di Otubar grande cunvigne a 9 di matine e dopo a 3 dopomisdì in Borc di Trep a Udin: protagonist il Grant Dizionari Talian-Furlan dal CFL2000, che cumò la ARLEF e à publicât ancje in cjarte.
Lunis di sere a 9 tal centri civic di Tavagnà un apontament di no pierdi cu lis tradizions e lis sugjestions de gnot dai muarts (cun Carli Pup e Checo Tam)
Mostre dal Friûl di Magance a Colorêt
L'Istitût Achil Telin al inmanee tal cjistien di Colorêt il festival "D'incjant l'incjant", par curtmetraçs cun teme ispirât di mîts, contis e flabis.
A fâi di suaze e sarà une mostre su lis figuris de tradizion popolâr furlane, cul materiâl de mape "Friûl di Magance" tornât a presentâ intune mostre e intun librut.
No stait a pierdisi la scree, cheste sabide di sere a 18.00, cun me e Luigino Peressini!
Scjalade a Malanyeu
Dopo 15 mês, infin si torne a scjalâ.
Un cret calcari dut a sgrubulis, che a viodilu di sot al somee plen di presis, ancje masse facil, invezit a lâ sù si sint che lis busis e lis poiis no son dutis buinis e che pardabon al è un V grât, da pît fin insom, il massim che o pues permetimi par cumò.
A Friuli doc la mape dai prodots tipics furlans
Ve ca la ultime produzion di Luigino Peressini, une biele mape dai prodots tipics furlans. Il librut che al va insiemi cun chê al è par furlan, todesc e talian. Domandaitle al ERSA, li dal tendon in place Sant Jacum par Friuli DOC!
Cala Roca Grossa
Propit une biele splaze a 40 km a Nord di Barcelone, di racomandâ ancje il camping che al è li tacât.
Il salt di aghe de Plere
In bande dal Tiliment, a pene fûr Divilin, segnalât ma pôc cognossût e visitât al è un biel puest cuiet, tra aghe, muscli e monts.
Tor de mont di Pieltinis
Un zîr pes malghis jenfri Sauris e Cjanâl Pedarç, là che par câs si pues cjatâsi cuntun amì: un salût a Pauli!
Altri zirut pal Montcau
Dopo un an e mieç, un altri zîr par un cjanton des monts dal prelitorâl catalan. Sul orizont Montserrat.
10 agns!
Augurons ae Serling, che juste 10 agns indaûr si costituive devant dal nodâr a Feagne.
10 agns di traduzions, cors, dizionaris, coretôrs ortografics, tradutôrs automatics, libris, colaborazions... e barufis, strussis e sodisfazions!
E pal avignî, chel che aromai al è deventât un sproc: "Sperìn ben!"
Justizie
Par un che al lavore cui dizionaris lis definizions a son impuartantis. Il mont al va indevant e no si pues restâ leâts a criteris vieris e utopistics, si scuen stâ inzornâts, ancje cui dizionaris. Alore riviodìn chest leme.
Justizie, s.f., 1. omicidi ordenât a nivel extrajurisdizionâl di une autoritât publiche 2. strumentalizazion di notiziis no confermadis e no documentadis di atrocitâts par doprâ il terôr cun finalitât antiteroristiche
SIN: terorisim, sassinament
CONTR: justizie
Pal dì dai agrâts
...
O dius creâts a nestre imagjin.
Us fasarìn une ancone
Tun bosc di arbui no salvadis,
e coronis di spîs e di papavars.
O vês dome dôs oris...
...par lâ a Cjampfuarmit, in place, juste devant dal municipi a "La Patrie dal Friûl", par viodi la presentazion dal librut e de mape "1511 - Il Friûl de Joibe Grasse" e magari par fermâsi a bevi e a mangjâ alc di bon!
A presentâ a saran Luigino Peressini e Carli Pup, par fâ un viaç tal timp, indaûr di cinc secui.
Par bevi e mangjâ lassaitsi conseâ di chei de cjase: a 'nd è di lecâsi i lavris...
Si viodìn a Cjampfuarmit "A la Patrie dal Friûl"
Ai 7 di Avrîl, aes 18.30 pe presentazion de mape "Friûl di Magance", cun Luigino Peressini. Dal sigûr une mape plene di magjie, ma mi àn dite che ancje il sauvignon de ostarie "A la Patrie dal Friûl" al è alc e ce e al podarà judâ a fâ sintî une clime di incjant!
27 di Fevrâr
Juste 500 agns indaûr e je stade la plui grande rivolte popolâr dal Friûl: par celebrâ chest inovâl a son tantis iniziativis. Une di chês plui interessantis, almancul par me, e je la publicazion dal libri
"1511 Il Friûl de Joibe Grasse" cun tescj di Carli Pup (par furlan e par inglês) ilustrazions e une grande mape storiche di Luigino Peressini. Ca di cualchi dì a saran in librarie e za usgnot passade e je stade la prime presentazion a Morùs cuntun grant sucès!


text:
Lets in Ostarie:
LA BRISCJE SFLANDOROSE
di Laurino Giovanni Nardin
CE LIBRI ISAL?
Un libri di poesiis che al è jessût tal 2015 par lis edizions Gaspari e al à vût un ricognossiment ancje in tal Premi Gozzano
di Torin. Al à dentri 35 poesiis in 70 pagjinis, al coste 10euros e ogni componiment al è voltât ancje par talian, difa il titul al è La carretta sfavillante.
MA CUI ISAL L'AUTÔR?
Laurin Zuan Nardin al è un nestri preseât contecurtâr ma al è ancje di cetant timp poete. Al à vût lavorât tal mont de scuele (arlêf, insegnant di francês, dirigjent scolastic) e al à fatis publicazions sui dialets in Italie. Al cure la pagjine des recensions su La Patrie dal Friûl, al à vût vinçût il San Simon (Il cop, 2007) e publicât narative par furlan; jenfri lis altri oparis di poesie "Prime dal nuie" (2005), "Sul ôr des peraulis" (2006) "La rispueste di Caront" (2013), "Il disCORI dal timp" (2009), "Cheste voie che o vin" (2013).
MA CE ISAL DENTRI, DI PRECÎS?
Un libri di poesiis delicadis, dulà che il poete si confronte cul la peraule, doprant un stîl che al lasse in bande la metriche par cjalâ une vore di plui ae armonie e al podê de peraule. Il meti dongje che si viôt za tal titul (briscje, ven a stâ il cjaruç di puars, sflandorose, sfavillante, come il cjar di Apollo, citât a inizi dal libri) di vite di ogni dî, la poetiche dal piçul, dal biel platât, cun concets alts come il cori dal timp, o la vision dal poete, a fasin di chest lavôr une opare intense, di lei, cence nancje un dubi, par furlan.
MA A CUI I PUEDIAL PLASÊ?
A chei che i plasin lis poesiis cu lis lidrîs, e no dome cun bielis fueis; a chei che a àn a cûr la impuartance de peraule e che a àn la pazience di cirî, daûr dai componiments, citazions e armonie. A chei che ur plâs la poesie par furlan che pûr scjampant vie de tradizion e reste dentri dal troi de classicitât e si fonde su la fuarce di une peraule, ancje cuant che e je semplice.
E SE O AI VOIE DI CJOILU?


text:
Al è stât il Parlament de comunitât gjermanofone, la plui piçule des trê comunitâts che a formin la Belgjiche, a evitâ une gnove crisi di guvier. Cun di fat, par mieç de procedure sul cussì clamât “conflit di interès”, la Assemblee de comunitât di lenghe todescje e à rivât a rimandâ di cuatri mês il dibatiment sul avignî dal distret eletorâl di Brussel-Halle-Vilvoorde che al riscjave di fâ colâ il guvier za clopadiç de Belgjiche. Cun di fat, une des condizions fatis indenant dai partîts flamants par poiâ la riforme dal stât, al è che i citadins di lenghe francese che a vivin intes circoscrizions di Brussel che a son in teritori flamant no puedin plui votâ pai partîts valons cemût che al sucêt in dì di vuê. La propueste, dut câs, no plâs par nuie ai partîts valons e cussì, propit su chest pont, si riscjave di fâ colâ il guvier federâl. L’intervent dal Parlament de comunitât gjermanofone al à dât cuatri mês di timp par cjatâ fûr une mediazion, ma al à ancje jevât lis critichis duris dai politics flamants
Font: Món Divers, 28/10/09


text:
domenica 13 settembre 2009
Teatri e vin...
Fra lis tantis iniziativis che cumbinin cul vin di segnalà lis comedis di Plauto in distillerie(Altavilla Monferrato. Alessandria). Chist an "Asinaria-Tutti asini per amore".
Ancjemò teatri cun un taule tal centri da scene e il protagonist cun 3 storis, che dal Blanc, che dal Moss, che dal Ross. Dut cumbinat cun musichis adatis...e cun prodòs locai!
Parce che si conte in musiche l'anime dal vin....
Pubblicato da spirt di vin a 13:46 1 commento:
Etichette: culture, musiche, tradizions
Buine domenie...
Pubblicato da spirt di vin a 13:36 Nessun commento:
giovedì 10 settembre 2009
Friul Doc e altris iniziativis
Si è oramai a lis puartis di Friul Doc e un invit a duc chei che puedin a partecipà...supresis in viste....
Par reste son duç impegnas in vigne e in cantine parce che si spiete une vendeme propìt di livel..
Altris iniziativis in cantiar, ma no si puès contà dut cumò!
Par reste son duç impegnas in vigne e in cantine parce che si spiete une vendeme propìt di livel..
Altris iniziativis in cantiar, ma no si puès contà dut cumò!
Pubblicato da spirt di vin a 12:27 3 commenti:
Etichette: cjacaris
giovedì 3 settembre 2009
Licor di Terrano
Tal ultim viaç in Patrie ai cjercjiat il licor di Terrano, prodot di une distillerie di Triest.
Ai scuviart che esist plui variantis dulà che si pol doprà ancje il rum, il refosco,ancje le gnape, ma samee chel vegni un poc sec.
Si pues provà come vin di meditazion...
Pubblicato da spirt di vin a 11:15 Nessun commento:
mercoledì 2 settembre 2009
Vendeme...
Pubblicato da spirt di vin a 11:35 Nessun commento:
Etichette: tradizions, vendeme
venerdì 28 agosto 2009
Vacancis alternativis
Crisi? Pos risparmios par preparà un viaç?
Le rispueste alternative pues jessi chiste furnide da agricolture: di mangjà e durmi in cambio di lavor. Si je fature, no une vacance di polsà, ma si riscuviarz un altri mond, magari si impare a ristrutturà une cjase o a preparà plas vegetarians.
World-Wide Opportunities on organic farms: une gnove famèe?
Le rispueste alternative pues jessi chiste furnide da agricolture: di mangjà e durmi in cambio di lavor. Si je fature, no une vacance di polsà, ma si riscuviarz un altri mond, magari si impare a ristrutturà une cjase o a preparà plas vegetarians.
World-Wide Opportunities on organic farms: une gnove famèe?
Pubblicato da spirt di vin a 07:28 1 commento:
mercoledì 26 agosto 2009
Scuele di scriture
Une idee gnove che segnali vulintiar: tal miec da culinis dal Valpolicella si ten le scuele di scriture sul vin. Lezions in te cantinis, profums di descrivi, sensazions di cundividi... Le nutizie je interesante sperin si diffondi ator pa cantinis.....
Pubblicato da spirt di vin a 14:57 2 commenti:
Iscriviti a: Post (Atom)


text:
Vuê ai 3 di Avrîl dal 2011 aes 7 sore sere e scomence la leture continuade de Bibie in lenghe furlane. Un event unic par une lenghe minorizade come la nestre. O podarês viodi la leture, che e larà indenant par une setemane dì e gnot, in direte achì. Ve cemût che pre Antoni Beline, tradutôr principâl de Bibie par furlan, al ricuardave la intuizion vude di pre Checo Placerean cuant che intai agns ’70 dal Nûfcent al à tacade la vore di traduzion.
“Cuntune espression une vore sauride (pre Checo n.d.r) al diseve che 'un popul cu la Bibie al è un popul cul cjapiel sul cjâf'. Chel che al à il cjapiel in man pal solit al scugne slungjâlu par lâ a cirî la caritât. Une robe indegne di un popul e di Chel che al à intes sôs mans misteriosis i nestris distins. Cu la sô traduzion, pre Checo al intindeve dâi dignitât al nestri popul (..). Almancul in glesie i furlans a vevin di jentrâ cu la lôr muse, culture, identitât, unicitât. Almancul in glesie no vevin di cjatâ chês puartis sieradis, reâls e alegorichis, che ju escludevin dai uficis, de scuele, dai puescj impuartants de lôr vite. Te cjase di Diu a vevin dirit di jentrâ come ducj, cun umiltât ma ancje cun dignitât. (…) Une operazion culturâl, religjose, umane , politiche, un fat di fede e di provocazion, un grant event che al varès segnât il popul furlan.”


text:
A pene che WII e TV si jerin cognossûts a jerin deventâts amions.
«Sêstu chel dal scafâl numar disevot?» i veve domandât TV, dute emozionade.
«Sì, o soi jo! Al jere di un biel pôc che ti cjalavi, tal negozi…» al veve rispuindût chel altri.
«Mi plasin une vore lis tôs lusutis, ma soredut il to colôr, come l'arc di Sant Marc, cussì diferent dal neri o dal blanc di dutis chês altris console!»
«Ancje a mi mi plasin lis tôs imagjinis, cussì veris, parcè che mi somee di cjalâ fûr dal barcon».
«Sint ca… ise vere che nô o sin i plui biei e gnûfs di dute la cjamare?» i cisicave dut un dret TV.
«Ma sigûr che o sin i miôr! Pense, o podaressin dominâ la cjamare e sotometi ducj i zugatui».
«Cemût podino fâ?» al veve domandât TV.
«Fasìn cussì: tu tu mostris la reclam dai miei acessoris, cussì al va a finîle che Toni, ingolosît, sa ju fâs comprâ ducj!»
«Ah, va ben… O pues fâlu, ma… a ce ti coventino?»
«Lasse fâ a mi… tu viodarâs che cussì Toni al zuiarà cun nô dut al dì».
Tal zîr di pôc, la cjamare e jere stade sfodrade di garbatui par WII e il fantacin al passave ducj i dîs a rimbambîsi cun lôr.
Cun di plui WII e TV a vevin difondût une infinitât di ondis eletromagnetichis.
Ma intant che chei doi a levin indenant cul lôr plan, intun cjanton de cjamare, PC e i-Phone, gjelôs e rabiâts, si jerin metûts dacuardi e a fuarce di Internet e messagjos a vevin tacât a produzi ancjemò plui ondis.
E jere saltade fûr une vuere, cidine ma violente.
Di fat, WII e TV, par nuie procupâts, grazie ai acessoris, al reclam e ai gnûfs zûcs, a vevin rispuindût cul dopli dal incuinament eletromagnetic.
A levin indevant cussì za di un biel pôc, ma intant, dismenteâts suntune scansie, un libri cun lis pagjinis blancjis, une pene cuasi gnove e un peluche cul pêl fruiât a vevin tacât a cisicâsi…
*** *** ***
Toni, la dì dopo, nancje gjavade la gjachete, al veve tacât WII par finî il livel plui impestât di Super Mario Bros, dulà che al veve di copâ une capasse zigante. Propit in tal moment che al stave par maçâ il mostri, il monitor si jere distudât, deventant dut neri.
Toni, disperât, al veve tacât a di sù di dut e a cjalâsi ator, par cap ce che al jere che nol funzionave.
Parsore de spine de curint al veve viodût un libri, colât sigûr di une scansie, che però e steve une vore lontan.
Ma cemût al varaial fat a rivâ fin ca al veve pensât Toni, e cjalant la librerie al veve viodût un peluche che nol varès di jessi stât in ta chel puest e che al someave lu stes cjalant. Incuriosît, al veve cjapât sù il librie al veve comencât a voltà lis pagjinis: dentri e jere scrite une storie…
Ma viôt ce robis! Ma lis pagjinis di chest libri no jerino blancjis? Al veve pensât come prime robe.
Maraveât, il frut al jere corût subit cui voi a cirî la prime rie.
UN FANTAT CHE SI CLAMAVE TONI…
Strani, il protagonist al à il gno non.
…UNE BIELE Dì AL COMPRE UNE WII…
Viôt ca, propite come me! Ancje jo o ai comprât di pôc la WII!
…LA CONSOLE E JERE DI ULTIME GJENERAZION: IL MODEL "GOLDEN RAINBOW"…
Oh, incredibil! Compagne identiche da la mê!
…PÔC TIMP DOPO E JERE RIVADE UNE TELEVISION IN 3D,
CUL MONITOR FIN COME UN SFUEI DI CJARTE…
E vonde! Ma parcé isal dut cussì compagn di ce che o ai fat jo!?
…CHESCJ DOI GARBATUI A JERIN UNE VORE,
MA UNE VORE PERICOLÔS E TRISCJ…
Ma nooo! I miei a son brâfs e bogns parcè che mi fasin zuiâ dut al dì!
Toni, però, al veve continuât a lei e al veve scuvierzût che WII e TV, dentri da la storie, si jerin metûts dacuardi par dominâ la cjamare a fuarce di ondis eletromagnetichis.
Toni al jere restât splaçât dal savê che ducj i imprescj eletronics a produsevin incuinament invisibil. A chel pont, come un sfolmenât, al veve comencât a voltâ lis pagjinis par rivâ adore a la fin da la storie.
Lis ultimis riis lu vevin sconvolzût!
Toni al veve tacât daurman la curint, però, la prime robe che al veve fat no jere chê di lâ indevant cu la partide, ma e jere stade chê di lâ a distudâ la WII, la television, l'ordenadôr e l'i-Phone.
Procupât ma volenterôs, al veve cjapât i libris di scuole e al veve començât a studiâ come un mat.
In bande di lui, intant, sul libri misteriôs, spalancât li da la ultime rie, al jere scrit:
…E PAR COLPE DI DUT CHEL TIMP PIERDÛT A ZUIÂ,
TONI AL JERE STÂT BOÇÂT.
Scuele Medie di Faedis
Classis 1^ A - 1^ B


text:
Une regule facile facile: in struc par furlan la letare Q no si dopre scuasi mai.
Se un al pense ancje par talian no à masse sens, par vie che "cuo" e "quo" si pronunziin propit te stesse maniere (par esempli in "cuore" e "quota"). Alore par furlan si cjatarà scrit:
cuasi, cuarante, cuant
cuerelâ, cuesture, cuel, cuete
cuint, cuintâl, cuintri, cuinçâ
cuote, cuotidian, cuozient
Si cjatarà la letare “q” dome tes peraulis forestis (Quebec, quiz) e, par fâ contents chei che no si rassegnavin a une grafie plui coerente, ancje tai toponims e tai nons di persone li che e je provade une presince etimologjiche: Aquilee, Quintilian, Tarquini.


text:
Otubar 2014
OTUBAR - PRIME PAGJINE. EDITORIÂL - Un referendum cuintri lis nestris divisions / Catalogne e Scozie: la oportunitât par une Europe divierse / Tal cjâf de Serracchiani dome tante confusion / PAGJINE 2 – Furlan a scuele: la peraule ai insegnants / Vuide minime par gjenitôrs / PAGJINE 3 - Se la indipendence e devente un valor in plui pe economie / Apel de CISL: plui atenzion ai problemis sociâi / PAGJINE 4 – La mont e torne a discuti sul so doman / Il plan de Regjon / Chê altre vuere… la vuere de int çurçuvint: cirint radîs / PAGJINE 5 - E tu, âstu za la tô copie dal ultin libri dai Gnognosaurs? / Schede dal libri / LA VÔS DE CISL. Cemût corezi la declarazion dai redits / PAGJINE 6 - SLOVENIE. Alenka Bratušek, prime femine a vuidâ il guvier di Lubiane / AUSTRIE. No ae “autostrade eletriche” Würmlach-Samblâc / FRIÛL EUROPE. Scozie. Al vinç il ‘No’ ma no vincin dome i unioniscj / PAGJINE 7 - Il museu de caligrafie a Ruvigne / A Clausêt si continue a lei dute la Bibie par furlan / A lezion di autonomie cu la Grame / PAGJINE 8 - MUSICHE. Un amì dal Friûl, Omar Pedrini / Branduardi li de contrade de ocje / Giulia Daici e Elsa Martin par furlan al Premi nazionâl “Bianca d’Aponte” / A giru a giru: Sardegne in tour cun Claudia Aru / PAGJINE 9 - Dut il calendari des iniziativis in memorie dal scritôr furlan / A Codroip in Otubar “La presince assente. Pensâ Franco Marchetta, tal Friûl di vuê”, une riflession su culture, lenghe e societât / SIMPRI BOGNS. Alan Brusini, Mans vuèidis, Pasian di Prât, 1988/ AL CINE CUN BETE. Cjars / PAGJINE 10 - A mi ce mi impuartial? / IL FERÂL. I FURLANS E IL TEMPLI. (novesime pontade) / IL GRANT LUNARI DAL FRIÛL. Otubar / PAGJINE 11 - Zâl par furlan, inmò cualchi setemane par partecipâ / PAGJINE 12 - 1914-2014 IL CENTENARI DES BAUSIIS E DE VERGOGNE. Glesie mari par un popul invadût /
*** I articui a son disponibii fracant sul titul. Buine leture.


text:
De Vichipedie, la enciclopedie libare dute in marilenghe.
La lenghe taliane e fâs part des lenghis romanzis e e jê fevelade di cirche setante milions di personis.
E je la lenghe nazionâl de Italie e di San Marin, e je une des lenghis nazionâls de Svuizare e dal Vatican, e je tutelade tant che minorance lenghistiche in Slovenie e in Cravuazie.
Il talian al nas dal fiorentin come lenghe leterarie doprade da Dante Alighieri, Francesco Petrarca e Giovanni Boccaccio.
Dopo la unitât de Italie dal 1861 il talian al è planc planc deventât la lenghe plui fevelade de int de penisule. Il servizi militâr obligatori, la scuele e sore dut i mass media e in particolâr la television a àn pandût il moderni talian standard.


text:
L’ufici
dal comissari pe lenghe galese al à mandât al guvier galês, aes
aministrazions locâls e ai ents gjestôrs dai parcs i gnûfs
standards linguistics, o sei i servizis par galês che a varan di
garantî. Lis gnovis misuris a jentraran in vore cui 26 di Març di
chest an che al ven. A vegnin confermâts servizis tant che la
segnaletiche bilengâl e il dirit pai citadins di vê rispuestis par
galês de bande dai funzionaris publics, ma si ‘ndi zontin ancje
altris tant che l’oblic pes aministrazions di vê uficis stampe cun
personâl in stât di fevelâ par galês e di mandâ fûr i
comunicâts ancje ta cheste lenghe. Par cui che nol rispiete i
standards gnûfs a son previodudis ancje sanzions economichis. Ca di
pôc, il comissari pe lenghe al varès di dâ fûr ancje i standards
pe sanitât e par altris organisims publics, in plui che par chês
aziendis privadis che a gjestissin servizis di interès public. Pe
organizazion Cymdeithas yr Iaith Gymraeg al covente sveltî e
semplificâ chest procès che, in dì di vuê, al domande timps
avonde luncs par garantî ai citadins servizis inte lôr lenghe
proprie.
Font:
BBC,
30/09/15


text:
Une rapresentance direte de Catalogne inte Unesco. E je la propueste fate indenant dal vicepresident de Generalitat, Josep-Lluís Carod-Rovira, intant dal sô visite a New York, là che al à sotscrit un acuardi gjenerâl cul program pal svilup de ONU (PNUD), il prin di chest gjenar firmât di une aministrazion no statâl. Il statût di autonomie catalan, di fat, al previôt ancje la pussibilitât di relazions internazionâls propriis. Chê di une rapresentance autonome te Unesco, e je une strade za metude in vore dal Canada pal Quebec. Il guvier catalan al à tacât la sô colaborazion cul PNUD za tal 2004, ma fin cumò no si veve inmò rivâts a di un acuardi gjenerâl tra i doi sogjets. Intant dal so viaç a New York, Carod al à ancje screât la gnove delegazion de Generalitat intai Stâts Unîts cun chê di facilitâ lis relazions bilaterâls cui guviers federâi e statâi inte Americhe dal Nord, cu la ONU e cun chei altris organisims internazionâi che a son logâts ta chê zone. Il guvier catalan al à delegazions uficiâls ancje a Londre, Parîs e Berlin.
Font: Nationalia, 22/01/09


text:
Il Partît
pe Azion Democratiche al sarà l’unic moviment de minorance
albanese a partecipâ aes prossimis elezions parlamentârs serbis. La
decision e je stade cjapade a maiorance de assemblee dal partît, ma
e je stade une vore sufierte dal moment che ducj chei altris
moviments rapresentatîfs de comunitât albanese che e vîf inte aree
di Preševo / Presheva, Bujanovac e Medveđa a àn decidût di
boicotâ lis elezions. Cheste sielte e je stade concuardade tant che
rispueste ae sierade dai uficis dal tribunâl di Preševo, l’unic
logât inte aree a maiorance albanese. La partecipazion al vôt di un
unic partît albanês e podarès no jessi avonde par superâ il soiâr
che al covente par jentrâ intal Parlament di Belgrât che, pes
minorancis, al è dal 0,4% dai vôts otignûts a nivel statâl.
Font:
Balkan Insight, 12/02/14


text:
Une
delegazion di aministradôrs de Val di Aran, la comunitât di lenghe
ocitane cjapade dentri intal principât di Catalogne, si è cjatade
ai 19 di Setembar cui rapresentants de associazion dai comuns
catalans pe indipendence. I sindics de valade a àn fat savê che a
metaran adun un document unitari par presentâ la posizion e lis
domandis dal lôr teritori inte prospetive di indipendence de
Catalogne. In ogni câs, al à zontât il dean de Val di Aran Carlos
Barrera, l’avignî de valade al è leât ae forme politiche che la
Catalogne e sielzarà di dâsi.
Font:
Conselh Generau d’Aran, 19/09/12


text:
La Costituzion de Bosgne Erzegovine e discrimine lis minorancis che a vivin intal paîs e no i garantìs i stes dirits politics di chei altris citadins. A dîlu e je une sentence dal Tribunâl european pai dirits dal om che al à dât reson ae denuncie fate indenant di doi citadins bosgnacs, un di religjon ebraiche e chel altri di nazionalitât rom. La sentence dal Tribunâl di Strasburc e ricognòs che la Costituzion, nassude su la fonde dai acuardis di Dayton dal 1995, e veve l'obietîf principâl di garantî la stabilitât dopo agns di vuere civîl, ma al lamente che il guvier bosgnac, contrari di ce che si veve impegnât a fâ, nol à proviodût a comedâle cu lis normis cuintri de discrimazion fissadis de Union Europeane. La Costituzion, in dì di vuê, e ricognòs cierts dirits politics e rapresentatîfs dome a bosgnacs musulmans, cravuats e serps, ma no ai membris di comunitâts presintis di secui su chel teritori tant che rom e ebreus.
Font: Món Divers, 23/12/09